text:
Toe te’ena foi Senate tofiga mo Elizabeth Ponausuia
Ua toe te’ena foi e le Maota Maualuga a le Senate, i le taeao ananafi, tofiga a le alii kovana, mo le faletua ia Elizabeth Ponausuia e avea ma Fa’atonusili o le Matagaluega o le Soifua Maloloina, i se palota e 8-7.
Ina ua fa’atoa tu’uina mai e le afioga Togiola Tulafono le suafa o Ponausuia i le masina o Setema 2011, e 6-7 le palota na te’ena ai o ia e le Senate, e ui na pasia e le Maota o Sui i le palota e 15-5.
O le fa’ai’uga mai i le Senate, na faia ina ua mae’a se iloiloga sa fa’atautaia e le komiti o le Falema’i/Soifua Maloloina, i lalo o le ta’ita’iga a le afioga Senatoa Galea’i Tu’ufuli.
Ao lei amataina le iloiloga, na fa’ailoa e Galeai i le molimau e fa’apea, o le fa’alua ai lea ona tuuina mai e le kovana lona suafa i luma o le fono, ma e ui e lei manuia i le uluai taimi na tuuina mai ai lona igoa, peitai e talitonu le komiti, e i ai nisi o mataupu fou e fia malamalama atili i ai afioga i Senatoa.
Na fa’aalia e Ponusuia e fa’apea, e lagona lona li’a ona o le fa’alua ai lea ona o’o mai i luma o le maota maualuga, peitai afai e pasia o ia, ua ia te ia le tomai ma le agava’a e fa’atino ai ona tiute i totonu o le matagaluega o le Soifua Maloloina.
Sa ia fa’ailoa fo’i, e 25 tausaga na tautua ai i totonu o le matagaluega, atoa ai ma le silia i le 5 tausaga talu ona avea o ia ma Sui Faatonusili, ma o ia taimi e tele ua ia maua ai le tomai masani e fa’atino ai le galuega.
O se tasi o mataupu sa tele i ai fesili a Senatoa, o lo latou fia malamalama i se finagalo o le fa’atonusili tofia, i le fuafuaga a le kovana e toe fa’afoi atu ai le falemai o le LBJ, i lalo o le Soifua Maloloina.
Sa saunoa Ponausuia, e le gata ua na o ni tala ua salalau solo ae o se fuafuaga foi e lei malamalama ai tele o ia i le mafua’aga ua manatu ai le kovana e toe fa’afoi atu le LBJ i le Soifua Maloloina, ona e i ai lona talitonuga, e eseese matafaioi a le LBJ mai i matafaioi a le matagaluega o le Soifua Maloloina.
Sa ia faailoa i luma o le komiti lona faanaunauga ina ia faaauau pea tautua a le falemai ma le soifua maloloina e pei ona i ai, ma ia aua foi nei toe tulai mai faafitauli tau tupe e pei ona tulai ma aafia ai le falemai i le taimi nei.
Na fesiligia e Senatoa Fuata Dr. I’atala, ni suiga e ono faia e Ponausuia, i le fa’atautaiga o le falemai, pe afai e avea o ia ma fa,atonu, ae toe faafoi atu ai le falemai i le Soifua Maloloina.
Saunoa Ponausuia, e ui e le,i o,o i ai sona manatu i lea mataupu, peitai i lona talitonuga, e tatau ona foia faafitauli tau tupe o lo o a,afia ai le falemai, e ala i le fa’amalosia o le aoina mai o a latou aitalafu, saili nisi auala e fa’asao ai tupe, e pei o le fa’aitiitia o itula faigaluega, ma ia saili nisi auala e maua ai nisi tupe fou mo le falemai.
Saunoa Fuata, e mafua ona le mafai e tagata ona totogi pili ona ua le gafatia le taugata ma le leai o ni tupe e totogi ai.
Na taua e Fuata, o se fomai foi o loo faaauau pea ona tautua mo le falemai i soo se taimi e manaomia ai lana fesoasoani, e manaomia ni faaiuga ina ia maua ai se mapusaga o tagata, ae aua nei toe faalogoina le oi e pei ona i ai i le taimi nei.
Na fesili Senatoa Fuamatu J.V Fuamatu i le molimau i sona lagona e faatatau i le pili a le kovana ae na tali le molimau e faapea, o loo i ai lona faamoemoe e le tupu le mea e pei ona fuafua i ai le kovana, peitai afai ae taunuu, o le a leai loa se isi gaioiga e toe fai, ae o le a ia sailia loa nisi tupe faaopoopo mai le feterale e faatupe ai galuega a le falemai.
“O se tasi o laasaga taua e ao ona ou faia pe afai e tuuina atu le falemai i lalo o le Soifua Maloloina, o le taumafai lea ina ia mulimulitai i le paketi sa pasia atu e le fono, ina ia aua ai nei tulai mai ni faaletonu i le lumanai,” o le saunoaga lea a Ponausuia na fiafia i ai Galea’i.
Saunoa Galeai, o se molimau taua tele lea ua ia faia i luma o le komiti, ma o lona faanaunauga maimau pe ana faapea o loo faalogologo i ai isi Faatonu ina ia o latou iloa ai le taua o le mulimulitai i le paketi na pasia e le fono.
Na fesili Senatoa Velega Savali Jr i le molimau poo avea pea o ia ma faatonu le tumau ina ua teena o ia e le fono i le tausaga na tea nei, na tali le molimau, o loo avea pea o ia ma Sui Faatonusili e oo mai i le taimi nei.
Saunoa Velega, o lana fesili foi lea na fesiligia ai le faatonu tofia a le Matagaluega o Aoga ina ua oo atu i luma o le komiti, ona e i ai lona talitonuga e le tatau ona toe avea o ia ma faatonusili le tumau i le taimi na teena ai o ia e le Senate.
Ina ua fesiligia e Senatoa Paogofie le faatonu tofia i tupe o loo faatupe ai lana paketi atoa ai ma le auala o loo faaaoga ai. Saunoa Ponausuia, o le tele o tupe o lana paketi e faatupe mai e le feterale, sei vaegana ai le $1.6 miliona mai tupe lotoifale lea o loo alu ai le 95% i totogi.


c: text/html

text:
Pe e Feteenaʻi le Tusi Paia?
Tali a le Tusi Paia
E leai, e autasi le Tusi Paia atoa. Atonu e foliga mai e feteenaʻi nisi vaega o le Tusi Paia, peitaʻi e mafai ona maua le malamalamaaga saʻo e ala i le faatatauina o se taʻiala se tasi pe sili atu foʻi o loo mulimuli mai:
Iloilo le siʻomaga o le mau. O so o se tusitala lava e foliga mai o loo feteenaʻi o ia lava pe afai o ana upu e lē o maua i le siʻomaga o le mau po o se fuaiupu.
Ia iloilo le manatu o le tusitala. Atonu e mafai ona faamatalaina ma le saʻo e molimau na vāaitino i se mea na tupu, ae na te leʻi faaaogāina upu lava ia po o le faaaogāina o faamatalaga tutusa.
Ia iloilo faamatalaga moni o talafaasolopito ma aganuu.
Ia faia se faaeseesega o upu faafaatusa ma upu moni.
Ia iloa o le gaoioiga o loo faasino atu i se tagata e tusa pe na te leʻi faatinoina moni. *
Ia faaaogā se faaliliuga saʻo o le Tusi Paia.
ʻAlofia le taumafai e faafetaui manatu o le Tusi Paia i manatu sesē po o talitonuga a taʻitaʻilotu.
O faaaʻoaʻoga o loo mulimuli mai o le a faaaogā ai nei taʻiala e faamatala ai se manatu e foliga mai e feteenaʻi le Tusi Paia.
Taʻiala 1: Siʻomaga o le mau
Afai na mālōlō le Atua i le aso lona fitu, e faapefea ona faaauau pea ona galue? O le siʻomaga o le tusi o Kenese i le tala o le foafoaga, ua faaalia ai o le fetalaiga a le Atua, “ona amata ai lea ona mālōlō o ia i le aso lona fitu mai i ana galuega uma na ia faia,” o loo patino ona faasino atu i ana galuega faaletino o le foafoaga o le lalolagi. (Kenese 2:
Taʻiala 2 ma le 3: Vaaiga ma talafaasolopito
O fea na faamālōlō ai e Iesu le tamāloa tauaso? Ua faapea mai le tusi a Luka na faamālōlō e Iesu le tamāloa tauaso a o “latalata o ia i Ieriko,” ae o loo taʻua i le tala lava lea e tasi i le tusi a Mataio ia tamāloloa tauaso e toʻalua e faapea, na tupu lenei mea “a o tuua e i latou Ieriko.” (Luka 18:35-43; Mataio 20:29-34.) Na tusia nei tala e lua mai i ni vaaiga eseese se lua, ae o nei tala taʻitasi ua maua ai faamatalaga e fesootaʻi lelei le tasi i le isi. E tusa ai ma le aofaʻiga o tagata, o le tusi a Mataio o loo saʻo lelei e toʻalua, a o Luka o loo uaʻi atu i le tamāloa lea na fetalai tuusaʻo i ai Iesu. Ae o le nofoaga, na maua e tagata suʻesuʻe i toegāmea i le eleele, o Ieriko i vaitaimi o Iesu, e lua aai, o le aai tuai o Iutaia sa tū i le pe a ma le tasi ma le ʻafa kilomita (1 maila) mai i le aai fou o Roma. Atonu sa iai Iesu i le va o na aai e lua ina ua ia faia lenei vavega.
Taʻiala 4: Uiga faafaatusa ma Uiga moni
Po o le a faaumatia le lalolagi? Ua faapea mai le Failauga 1:4, “o le lalolagi e tumau lea e faavavau” lea e foliga mai e feteenaʻi ma nisi faaupuga o loo i le faaliliuga o le Tusi Paia 1884 e faapea “o mea na fai aʻi ina ua mu; o le lalolagi.” (2 Peteru 3:
Taʻiala 5: Viiviia i se galuega na te leʻi faia
I Kapanaumi, o ai na sau ma le talosaga a le taʻitaʻiʻau iā Iesu? Ua faapea mai le Mataio 8:
Taʻiala 6: Faaliliuga saʻo
Pe e tatou te agasala uma? Ua aʻoaʻo e le Tusi Paia ua tatou agasala uma lava ona o le uluaʻi tagata, o Atamu. (Roma 5:
Taʻiala 7: Le Tusi Paia ae lē o aʻoaʻoga a lotu
Pe e Tutusa Iesu ma le Atua pe e maulalo nai lo le Atua? Na fetalai Iesu: “E tasi i maʻua ma le Tamā,” lea e foliga mai e feteenaʻi ma lana fetalaiga e faapea e “sili le Tamā iā te aʻu.” (Ioane 10:30; 14:28) Ina ia manino ma malamalama i na fuaiupu, e tatau ona tatou iloilo le mea moni o fai mai ai le Tusi Paia faatatau iā Ieova ma Iesu, nai lo le taumafai e faaōgatusa fuaiupu ma le aʻoaʻoga a le Tolutasi, lea e lē o faavae mai i le Tusi Paia. Ua faaalia mai e le Tusi Paia, o Ieova e lē gata o le Tamā o Iesu, ae o ia foʻi o le Atua o Iesu, o Lē o loo ia tapuaʻi i ai. (Mataio 4:
O le uiga o le fetalaiga a Iesu “e tasi i maʻua ma le Tamā,” ua faaalia ai o loo ia faasino atu i le tasi o a la fuafuaga ma lona Tamā, o Ieova le Atua. Na fetalai Iesu: “O aʻu foʻi e autasi ma le Tamā.” (Ioane 10:38) Na faasafua atu e Iesu lenei autasi i fuafuaga i ona soo, auā na ia tatalo e faatatau iā i latou: “Ua ou tuuina atu foʻi iā i latou le mamalu na e tuuina mai iā te aʻu, ina ia tasi i latou e pei ona tasi i taʻua.”—Ioane 17:22, 23.
^ pala. 8 O se faaaʻoaʻoga, i le mataupu e uiga i le Taj Mahal ua faapea mai le Encyclopædia Britannica: “Na fausia e le emeperoa o Mughal po o Shah Jahān.” Ua faaopoopo mai le mataupu, ae na te leʻi faatinoina le fausiaina ae e “silia ma le 20,000 tagata faigaluega na faafaigaluega ai” i le fausiaina.
Faitau Atili
O ā Mea e Manaʻomia Ona E Faia Ina ia Malamalama ai i le Tusi Paia?
E tusa po o lē a lava lou talaaga, e mafai ona e malamalama i le feʻau a le Atua o loo i le Tusi Paia.

robotstxt: allowed

filter: keep


text:
SOLA THAI QUEEN MA LE PALE - MS FUALA’AU!
Ua iloga mai e le’i faigofie lava le tauvaga a le Miss Flowers i lenei tausaga, ua matua una’i mai ma le malosi taumafaiga a tausala tauva e to’avalu sa taumafai mo lea pale matagofie. Peita’i, o le vaega lea ua fa’alagi e le tofa Lopa Seti Lopa i le vaitaimi o le Sisigafu’a 2012 a Amerika Samoa, “o fanau a aitu ma tagata” ae atili ai ona latou fiafia i lea fa’alagiga.
“E le o se mea e afaina ai se loto, ae ua atili ai ona matou fiafia, aua o lele sky is the limiti i nei mea!” O se tala lea a Konshiki ina ia fesiligia fo’i lea fa’alagiga ma sona lagona fa’aalia i ai!
O le tauvaga i lea po, sa matua fa’atumulia le nofoaga o le vaita’ele a le Tradewinds i le mamalu na fia molimauina lea tauvaga uiga’ese. E ese mai lea, ae sa auai le vaega o Televise mai Korea, au pu’eata a le tatou televise ma le vasega o nusipepa fa’asalalau aua le fa’alauiloga o le sui o le a sola ma le pine o faigamea i lea afiafi.
E ui ina tuai ona amatalia le fa’amoemoe, ae ua iloga le faigata ona tu’ufa’atasia o teuga a nei tama’ita’i ina ua gasolosolo mai e tofu sao i le tauvaga fa’atulaga mo le latou fa’aaliga taleni, le fa’aaliga o ofu ta’ele, le fa’aaliga o lau fugala’au o e tau’avea ma fa’alauiloa, ae maise ai le Puletasi, taliga o le fesili atofa sa e se’ia ma le siva Samoa e te sa’asa’a ai e avea ma taualuga o lou sao i le Miss Flowers i lenei tausaga.
Sa mua’i tula’i mai le fofoga o le aso Mz Tracy Roe ma ia fa’alauiloa le gasolo mai o nei sui tauva i luga mo le maimoaga a i latou na auai. Na sosoo mai ma isi fa’afiafiaga a le Penina Tausala Dance Group lea e fuafua fo’i le latou malaga i le fa’ai’uga o lenei masina i Korea ina ia feso’ota’i a tatou fa’afiafiaga ma ituaiga o fa’afiafiaga a lea fo’i malo.
O le tama’ita’i na tausala tauva numera tasi o Mizz Rose -Jenida Taufete’e ma sa matagofie lona ofu pa’epa’e ua fa’asolo ai rosa mumu ma ua i ai moli, oka e matua uiga ese le tuufa’atasiga o nei mea uma e fa’aalia ai lana teu fugala’au.
O le tausala lona lua o Mizz Ginger ma sa ulufale mai ai o ia lana fo’i teu fugala’au ua fa’asolo atoa ai moli ae ua faia lona fa’aapa’au pe’a lanu auro, teuteuina lona la’ei i fugala’au. O le tausala tauva lona tolu o Miss Moso’oi ma sa latou saunia fo’i se ofu ma sona pulou matagofie ua matua maualuluga le fa’asologa o nei fuala’au, ae o se mea e ofo ai, o le mafai ona tau’avea i luga o latou ao.
O le lona fa o sui tauva, sa o’o mai ai le tama’ita’i o Tai Queen ma lona pulou silisili ona maualuluga laula’au ma ona fugala’au i’ila uiga ese i le va’ai. Oka i le taimi na tolaulauina ai fa’ailoga, sa numera muamua ai lana lea taumafaiga i le tauvaga atoa.
O le lona lima e le’i fa’avaivai, oka sa tatau lava ona tatou o uma e maimoaina lea fo’i ituaiga o taleni. O’o lava i le sui lona ono savali mai loa ma le ulupo’o ua mae’a teuina i fugala’au eseese Oka, ua tau fai leiloa e tagata filifili le ua sili. O’o mai le lona fitu o le lanumoana, ae savali mai le ofu la’ititi ma le fagu ua fa’atu ai le teu i lona ao, aua, ua uma upu.
O’o fo’i i le lona valu latou, ae sau ma sioti mumu ma le ie auro e fa’alavalava mai ai, ae o le teu fugala’a felefele ua fa’atuina i lona ao. Matagofie le taumafaiga uma a sui i lenei itu ma le maimoa atu i ai.
O le isi mea na ege ai le to’atele ua tu’i le talie, o ofu ta’ele! Sa sili ai ona savavali mai tama nei i ni latou ofu laiti, ae ua tago fua i ofu o teine, lea ua va’aia le masoa tele, ae moni ai le tala, “o le tauvaga le mea lea e fai!”
E leai se ma ae na’o le siou mai o le vaega lea, ua sili ona fefefe tama’ita’i e va’ai i o latou sui ua sili atu mea latou te mafaia ona fai! Ina ua o’o i le tauvaga puletasi, o i’ina sa iloga ai le isi o latou tomai o natia, aua o le aiaiga, ia mafai ona su’i fa’atasi ma latou fugala’au o lo’o tau’avea i lenei tauvaga.
O le ofu pa’epa’e o Jenida sa ia la’eia ae su’ia i ai rosa mumu, ma lana fa’apo teurosa mumu ua matagofie lava, o le puletasi mumu a le tama’ita’i o Anse sa laei ae faia ona teuteuga i le fugala’au o le ginger pa’epa’e.
O Aruni ma lana fugala’au o le Moso’oi sa ia teuteuina ai lana puletasi lanumeamata vaivai i’ila lava, ua matagofie fo’i i lana sa’asa’a. O le tausala manumalo o Tai na ia laeia le puletasi piniki ua mae’a su’ia i ai le teuila i ona petale ua su’i fa’amamanu mai ai le teuila ma ona lau.
O le ofu o Miss Tana o le Lilly sa su’ia i ai ma ua fiafia i le malamalama o le lalolagi i ana fugala’au ia, o le tausala lona ono o Cheyanne sa ia fa’aalia lana Oketi ae o le tausala o Samaya na matua lanumoana malosi mai lana silika ae su’i ia i pua i lona lea ofu.
O le tama’ita’i sa manumalo lana puletasi i le tauvaga o le numera 8 i le fa’asologa o Rayven Armani Taylor lea sa keke mai luga lana puletasi lanu uliuli ae samasama mai ana bird of paradise e mamanu ai lona ofu.
Matagofie a latou taleni, peita’i, na sola fo’i Tai ma lea fa’ailoga, ona o lana taleni. O le taleni a Jenida sa ia matua lui ai ma faia le siva a le Manu Samoa. O se suiga na toe patipatia i lea afiafi aua ua toe tutu mai tama o le itu’au malosi i o latou tino moni.
I le fa’ai’uga, sa matagofie taumafaiga uma, e le manumalo uma fo’i ae tusa ai o le fa’ai’uga mai fa’amasino tofia o lea lava tauvaga, ua tatou patipatia ai le ua tulaga muamua. I le fa’alogo a le tusitala e tusa ai o fesili, sa fesiligia le tausala tauva numera 7 i se fesili e fa’apea, ‘Ua maua mai le tala ua maua oe i le AIDS, o le a sau fautuaga i le aofia lea e potopoto mai pe afai ua tofia oe e te tautala i ai e tusa o lea fa’ama’i?”
O le tali sili lea ia te a’u lava ia, na fa’apea ai le sui tauva Samaya Jackson, “Fautua atu ia te outou matua ia a’oa’oina fanau ia fa’aaoga pa’u mo feusua’iga i taimi uma e oso fa’afuase’i ai ni lagona fa’aleituaiga, ia mautinoa o malu puipuia oe ma le fanau ma tagata uma mai lea fa’ama’i leaga tele!”
O Fa’ailoga sa taua’aoina:
Jenida sui tauva numera tasi sa ia mauaina le fa’ailoga fa’apitoa o le Miss Charity.
Aulelei i ata na tapu’eina ua maua lea e sui tauva numera 8 o Rayven Armani. Sui Tauva na mauaina le fa’ailoga fa’apitoa mo le teuteuga matagofie o latou Teu, na maua e le #4 Tai Queen, O le Ofu Taele sili ona matagofie na maua lea e le numera 3, Aruni - Miss Moso’oi.
O le sui na mauaina le tali o le fesili na maua lea e le #4 Tai Queen, toe maua fo’i e le sui lava lea ma le Taleni i ana siva ese’ese sa fa’aalia, ae o le Puletasi sa mauaina lea e le sui numera 8 o Rayven Armani.
Tulaga fa i le tauvaga sa maua lea e Aruni Miss Moso’oi, Tulaga tolu sa mauaina lea e Samaya Jackson Miss Plumeria ma o le sui numera fitu. Tulaga lua sa maua lea e le sui tauva numera 5 Miss Lilly po’o Tana Faumuina. O le na manumalo o Tai Queen mai Leone ma Faga’alu.


text:
Download EBOOK 'O Tafaoga a 'Alise I Le Nu'o O Mea Ofoofogia PDF for free
Description of the book "'O Tafaoga a 'Alise I Le Nu'o O Mea Ofoofogia":
O l nei f gogo-" O T faoga a lise i le Nu u o Mea Ofoofogia"-na t sia e Charles Lutwidge Dodgson i lalo o lona igoa fai, o Lewis Carroll, ma na ulua i lolomiina i Iulai 1865. Na soifua mai Lewis Carroll i Ianuari 27, 1832 i le nu u o Daresbury, Chesire, i le atunu u o Egelani. O ona tua o ni faife au ma o ia o le ulumatua a ona m tua; e to asefulu ona uso ma tuaf fine. E ui ina sa iai ni fa al tonu o lona tino, lana tautala, ma PDF le fa alogo, ae na i te ia le t leni o le faif gogo ma le tusitala, ma o le tusi muamua lenei na ta uta ua ai o ia i Egelani; i le tausaga e 1932, o se tasi l nei o tala aupito ta uta ua i le lalolagi toa. Na oga Lewis Carroll i le oga e ta ua o Christ Church lea fo i sa fai oga ai i le mat upu o le Matematika. O ia o se tagata matamuli ae sa fiafia e fatu ni f gogo mo tamaiti. Na maliu o ia i le ePub tausaga e 1898. O le ulua i fa alil uga lenei o t faoga a " lise" i le nu u o mea ofoofogia, ae l o se fa alil uga muamua lea o tala mai i nu u i fafo e pei o Europa. O le ulua i fa alil uga o tusi mai i le Fa aperetania po o le Igilisi i le Fa as moa, o le Tusi Pa ia. -- "Alice's Adventures in Wonderland" was written by Charles Lutwidge Dodgson under the pen name Lewis Carroll and was originally published in 1865. Lewis Carroll was born on PDF 27 January 1832 in Daresbury, Chesire, England. He studied at Christ Church where he also taught Mathematics. He was the eldest son of a church minister and although a very shy individual, he loved to entertain his younger siblings with fabulous imaginary animals and unusual creatures, and humans doing extraordinary fetes. In spite of a debilitating stammer and poor hearing, Carroll possessed a talent in storytelling and writing which entertained many generations to come. "Alice's Adventures in Wonderland" made him famous in England and by 1932, it had become the most popular story around the world. Carroll died in 1898. Samoan ePub readers, particularly the children, are familiar with various retellings of fairytale classics such as Cinderella, Snow White, or Uncle Remus' Tales, and religious texts such as biblical stories in Samoan; but this is the first known published translation of "Alice" in their language."
Reviews of the 'O Tafaoga a 'Alise I Le Nu'o O Mea Ofoofogia
Up to now concerning the guide we have 'O Tafaoga a 'Alise I Le Nu'o O Mea Ofoofogia responses consumers are yet to but left the review of the action, you aren't make out the print still. But, in case you have currently check this out guide and you really are able to make their own results convincingly request you to hang around to go away an assessment on our website (we can easily post both positive and negative reviews). In other words, "freedom associated with speech" We all completely helped. Your current opinions to book 'O Tafaoga a 'Alise I Le Nu'o O Mea Ofoofogia : additional audience are able to come to a decision in regards to book. Such help is likely to make you a lot more U . s .!
Lewis Carroll
Unfortunately, at present we really do not have specifics of your designer Lewis Carroll. Nonetheless, we'd get pleasure from in case you have virtually any information regarding that, and are also ready to offer it. Deliver the item to us! We also have all the verify, of course, if all the details are correct, we are going to distribute on our website. It is significant for individuals that each one correct with regards to Lewis Carroll. We all thanks a lot ahead of time to be prepared to go to fulfill us all!
Download EBOOK 'O Tafaoga a 'Alise I Le Nu'o O Mea Ofoofogia for free
Leave a Comment 'O Tafaoga a 'Alise I Le Nu'o O Mea Ofoofogia


text:
Na Taʻua e Ieova o Ia o “Laʻu Uō”
“A o oe Isaraelu e, o laʻu auauna, o oe Iakopo e, o lē na ou filifilia, o le fanau a laʻu uō o Aperaamo.”—ISA. 41:8.
PESE: 91, 22
1, 2. (a) E faapefea ona tatou iloa e mafai ona avea tagata ma uō a le Atua? (e) O le ā o le a iloiloina i lenei mataupu?
E TATOU te manaʻomia le alofa mai lava i le taimi na tatou fananau mai ai seʻia oo i le oti. E manaʻomia e tagata ni faauōga māfana ma alofa, ae lē na o le alofa fetosinaaʻi. Peitaʻi, o le vala e sili ona tatou manaʻomia o le alofa o Ieova. E lē talitonu le toʻatele e mafai ona māfana ma vavalalata se faiā a tagata ma le Atua, ona e lē vaaia ma e silisili ese o ia. Peitaʻi ua tatou iloa le mea moni.
2 Ua tatou iloa mai i le Tusi Paia na mafai ona avea tagata ma uō a le Atua, ma e tatau ona tatou manatunatu i a latou faaaʻoaʻoga. Aiseā? Talu ai o le iai o se faauōga ma le Atua, o le sini lea e sili ona tāua i le olaga. O lea seʻi o tatou iloiloina le faaaʻoaʻoga a Aperaamo. (Faitau le Iakopo 2:23.) Na faapefea ona avea o ia ma uō a le Atua? Sa faavae aʻe lana faauōga vavalalata ma le Atua i le faatuatua, ma na taʻua ai o ia o le “tamā o i latou uma e faatuatua.” (Roma 4:11) A o e iloiloina lana faaaʻoaʻoga ia fesili ifo, ʻE faapefea ona ou faaaʻoaʻo i le faatuatua o Aperaamo, ma faamalosia ai laʻu faauōga ma Ieova?’
NA FAAPEFEA ONA AVEA APERAAMO MA UŌ A IEOVA?
3, 4. (a) Faamatala le tofotofoga sili o le faatuatua o Aperaamo. (e) Aiseā na lotomalie ai Aperaamo e ave Isaako e fai ai le taulaga?
3 Seʻi faaata i le mafaufau le toeaina o Aperaamo ua pe tusa ma le 125 ona tausaga, o loo savali lemū i luga o le mauga. [1] O loo mulimuli atu iā te ia lona atalii o Isaako e pe tusa ma le 25 ona tausaga. O loo amo e Isaako fafie, ae o loo uu e Aperaamo le naifi ma mea e faamumū ai le afi. Atonu o le faigāmalaga lea na sili ona faigatā i le olaga o Aperaamo. E lē māfua ona o lona tulaga matua auā sa malosi lava o ia. Peitaʻi, sa faigatā ona na faatonuina o ia e Ieova e ave lona atalii e fai ai le taulaga.—Kene. 22:1-8.
4 Atonu o le tofotofoga sili lenā o le faatuatua o Aperaamo. Ua faapea mai nisi e agaleaga le Atua ina ua ia talosagaina Aperaamo e fai le taulaga i lona atalii. Ae e manatu nisi na lotomalie Aperaamo e faia lea gaoioiga ona e lē alofa i lona atalii. Ua faia e tagata nei faamatalaga ona e lē faatuatua ma e latou te lē malamalama i le faatuatua moni po o le auala e faatino ai. (1 Kori. 2:14-16) Peitaʻi, e leʻi usiusitaʻi Aperaamo e aunoa ma le muaʻi mafaufau i ai, ae sa ia usitaʻi ona sa iā te ia le faatuatua moni. Sa ia iloa e lē mafai ona talosaga mai le Atua e fai se gaoioiga e tumau ona faaleagaina ai o ia. Sa iloa e Aperaamo pe afai e usiusitaʻi iā Ieova, o le a ia faamanuia iā te ia ma lona atalii peleina. O le ā sa manaʻomia e Aperaamo ina ia maua ai lenā faatuatua malosi? Sa ia manaʻomia le poto, ma le malamalama mai i mea o le a tutupu i lona olaga.
5. O le ā le auala atonu na aʻoaʻoina ai Aperaamo e faatatau iā Ieova, ma o le ā le aafiaga o lenā poto iā te ia?
5 Poto. Na soifua aʻe Aperaamo i Uro. Na tapuaʻi tagata i inā i atua sesē ma e faapena foʻi lona tamā. (Iosua 24:2) Na faapefea la ona aʻoaʻoina Aperaamo e faatatau iā Ieova? Ua faailoa mai e le Tusi Paia, o Semu le atalii o Noa o se tauaiga o Aperaamo. Na maliu Semu ina ua pe tusa ma le 150 tausaga o Aperaamo. Sa malosi le faatuatua o Semu ma atonu na ia talanoa i ona tauaiga e faatatau iā Ieova. E tatou te lē mautinoa, ae atonu o le auala lenā na aʻoaʻoina ai Aperaamo e faatatau iā Ieova. Na ia alofa iā Ieova ona o mea na ia aʻoaʻoina, ma o lenā poto na fesoasoani e atiaʻe ai lona faatuatua.
6, 7. Na faapefea i mea na tutupu iā Aperaamo ona faamalosia ai lona faatuatua?
6 Mea na tutupu. Na faapefea i mea na tutupu iā Aperaamo ona faamalosia ai lona faatuatua iā Ieova? E manatu nisi o mafaufauga e faapogaia ai faalogona ma iʻu atu ai i gaoioiga. Sa pāʻia le loto o Aperaamo i mea na ia aʻoaʻoina e faatatau i le Atua, lea na māfua ai ona ia faaaloalo loloto iā ʻIeova le Atua Silisili Ese, o Lē na faia le lagi ma le lalolagi.’ (Kene. 14:22) Ua taʻua e le Tusi Paia lenā faaaloalo loloto o le “mataʻu i le Atua.” (Epe. 5:7) E tatau ona tatou matataʻu i le Atua ina ia maua ai se faauōga vavalalata ma ia. (Sala. 25:14) O le uiga lenā na uunaʻia ai Aperaamo e usiusitaʻi iā Ieova.
7 Na faatonu e le Atua Aperaamo ma Sara e tuua Uro ae ō atu i se atunuu ese. Ua matutua i laʻua ma o le a nonofo i faleʻie mo le olaga atoa. E ui na iloa e Aperaamo e tele mea e lamatia ai, ae na ia maumauaʻi e usiusitaʻi iā Ieova. O lona usiusitaʻi na faamanuia ma puipuia ai o ia e le Atua. O se faaaʻoaʻoga, ina ua aveesea lana avā aulelei o Sara ma lamatia ai le ola o Aperaamo, e lē faatasi ona puipuia faavavega i laʻua e Ieova. (Kene. 12:10-20; 20:2-7, 10-12, 17, 18) O na mea na tutupu na faamalosia ai le faatuatua o Aperaamo.
8. E faapefea ona tatou maua le (a) poto (e) malamalama i mea na tutupu, lea e faamalosia ai la tatou faauōga ma Ieova?
8 Pe e mafai ona avea i tatou ma uō vavalalata a Ieova? Ioe, e mafai. E pei o Aperaamo, e manaʻomia ona tatou aʻoaʻoina e faatatau iā Ieova. E mafai foʻi ona tatou maua le poto, ma le malamalama mai i mea na tutupu. I aso nei, e tele atu mea ua tatou iloa nai lo o Aperaamo. (Tani. 12:4; Roma 11:33) Ua tumu le Tusi Paia i le poto e faatatau i “Lē na faia le lagi ma le lalolagi.” O mea ua tatou aʻoaʻoina ua uunaʻia ai i tatou e alolofa iā Ieova ma faaaloalo loloto iā te ia. O lenei alofa ma le faaaloalo i le Atua ua uunaʻia ai i tatou e usiusitaʻi iā te ia. Pe a tatou faia faapea, o le a tatou tofo ai i lana puipuiga ma lana faamanuiaga ona o mea e tutupu i o tatou olaga, lea e faamalosia ai lo tatou faatuatua. Pe a tatou auauna iā Ieova ma le lotoatoa o le a tatou maua le faamalieina, filemu ma le olioli. (Sala. 34:8; Faata. 10:22) O le tele o lo tatou poto, ma le malamalama i mea na tutupu, o le atili faamalosia foʻi lenā o la tatou faauōga ma Ieova.
AUALA NA FAATUMAU AI E APERAAMO LANA FAAUŌGA MA LE ATUA
9, 10. (a) O le ā e manaʻomia ina ia faamalosia ai se faauōga? (e) Na faapefea ona faatāua ma faatumauina e Aperaamo lana faauōga ma Ieova?
9 O se faauōga vavalalata e tai pei o se ʻoa tautele. (Faitau le Faataoto 17:17.) E lē faatusaina i se fagu tuu teu taugatā e na o le teuteuga e faaaogā ai. Ae e tai pei o ni fugālaau matagofie e manaʻomia le vai ma le tausiga ina ia ola ai. Na faatāua ma faatumauina e Aperaamo la laʻua faauōga ma Ieova. Na faapefea ona ia faia faapea?
10 Sa faaauau ona faatumauina e Aperaamo lona mataʻu ma le usiusitaʻi i le Atua. O se faaaʻoaʻoga, ina ua ia faimalaga ma lona aiga ma ana auauna i Kanana, sa faaauau ona ia faalagolago iā Ieova i le faia o filifiliga tetele pe lāiti. A o toe tasi le tausaga fanau Isaako, o le taimi lea ua 99 tausaga o Aperaamo, na faatonu ai o ia e Ieova e peritome tane uma o lona aiga. Pe na masalosalo Aperaamo iā Ieova ma taumafai e fai se faamolemolega e ʻalofia ai le faia o lea faatonuga? E leai, sa ia maufaatuatuaina Ieova ma usitaʻi iā te ia “i le aso lava lenā.”—Kene. 17:10-14, 23.
11. Aiseā na popole ai Aperaamo iā Sotoma ma Komoro, ma na faapefea ona fesoasoani Ieova iā te ia?
11 Na faamalosia e Aperaamo lana faauōga ma Ieova e ala i le usiusitaʻi iā te ia e oo lava i mea lāiti. Na ia manatu e mafai ona ia talanoa iā Ieova i so o se mea, e oo lava i fesili faigatā sa ia mafaufau i ai. O se faaaʻoaʻoga, sa popole Aperaamo ina ua fetalai Ieova o le a ia faaumatia Sotoma ma Komoro. Aiseā? Sa ia atuatuvale ina neʻi faaumatia faatasi tagata lelei ma tagata leaga. Atonu sa ia popole i lona tauaiga o Lota ma lona aiga lea sa nonofo i Sotoma. Na maufaatuatuaina e Aperaamo Ieova, “le Faamasino o le lalolagi uma.” O lea, na ia talanoa atu ai ma le lotomaulalo iā Ieova e faatatau i ona popolega. Sa onosaʻi Ieova i lana uō ma faaali mai iā te ia lona alofa mutimutivale. Na faailoa mai e Ieova pe a ia aumaia se faasalaga, e na te saʻili mo tagata lelei ina ia faasaoina i latou.—Kene. 18:22-33.
12, 13. (a) Na faapefea i le poto ma mea na tutupu iā Aperaamo ona fesoasoani iā te ia i se taimi mulimuli ane? (e) E faapefea ona iloa sa maufaatuatuaina e Aperaamo Ieova?
12 O le poto na aʻoaʻoina e Aperaamo ma mea na tutupu iā te ia, na fesoasoani e faamalosia ai pea la laʻua faauōga ma Ieova. Mulimuli ane, ina ua talosaga mai Ieova iā Aperaamo e fai le taulaga i lona atalii, sa ia iloaina o Ieova o sē e faapalepale, alofa mutimutivale, maufaatuatuaina, ma saunia le puipuiga. Sa matuā mautinoa foʻi e Aperaamo, e lē faafuaseʻi ona agaleaga Ieova iā te ia. E faapefea ona tatou iloa?
13 A o leʻi tuua e Aperaamo ana auauna, na ia faapea atu: “Faatali atu i inei ma le asini, ae seʻi ma ō atu ma le tama i o e tapuaʻi ai i le Atua, ona ma toe ō mai ai lea.” (Kene. 22:5) O le ā na uiga i ai Aperaamo? Pe na pepelo o ia o le a la toe foʻi mai ma Isaako, ae na ia iloa o le a osi le taulaga iā Isaako? E leai. Ua faapea mai le Tusi Paia na iloa e Aperaamo e mafai e Ieova ona toe faatū mai Isaako mai i le oti. (Faitau le Eperu 11:19.) O lea, na iloa e Aperaamo o Ieova na māfua ai ona maua la laʻua tama e ui ua la matutua. (Epe. 11:11, 12, 18) Na iloa e Aperaamo e leai se mea e faigatā iā Ieova. E leʻi iloa e Aperaamo le mea o le a tupu i lenā aso. Ae o lona faatuatua, na ia iloa ai o le a toe faatū e Ieova lona atalii, ina ia mafai ona faataunuu ai folafolaga uma a le Atua. O le māfuaaga lenā ua taʻua ai Aperaamo o le “tamā o i latou uma e faatuatua.”
14. O ā luʻi o loo e fesagaʻia i le auaunaga iā Ieova, ma e faapefea ona fesoasoani le faaaʻoaʻoga a Aperaamo iā te oe?
14 I aso nei, e lē o talosaga mai Ieova e fai ni taulaga i a tatou fanau, ae ua ia talosaga mai ia usiusitaʻi i ana faatonuga. O nisi taimi, atonu tatou te lē malamalama i le māfuaaga o ana faatonuga, pe faigatā foʻi ona tatou usiusitaʻi i ai. Pe e faapena ou lagona? O nisi e faigatā iā i latou le galuega talaʻi. Atonu e matamumuli ma faigatā ona talanoa i tagata e lē masani ai. Ae o nisi e fefefe e matilatila ese i latou i totonu o galuega po o aʻoga. (Eso. 23:2; 1 Tesa. 2:2) Pe a talosagaina oe e faia se mea faigatā, ia mafaufau i le faaaʻoaʻoga mataʻina o le faatuatua ma le lototele o Aperaamo. O le manatunatu loloto i faaaʻoaʻoga a tane ma fafine faamaoni, o le a uunaʻia ai i tatou e faaaʻoaʻo iā i latou ma mafuta vavalalata atu ai i la tatou Uō, o Ieova.—Epe. 12:1, 2.
SE FAAUŌGA E MAUA AI FAAMANUIAGA
15. Aiseā e tatou te mautinoa ai, e leʻi salamō lava Aperaamo i lona usitaʻi ma le faamaoni iā Ieova?
15 Pe na salamō Aperaamo i lona usitaʻi i faatonuga a Ieova? Ua faapea mai le Tusi Paia na maliu Aperaamo “ina ua matuā toeaina lava, ua matua tele ma ua faamalieina o ia i le olaga.” (Kene. 25:8) E ui ua 175 ona tausaga, ae na faamalieina Aperaamo pe a toe mafaufau i lona olaga. Aiseā? Talu ai o lana faauōga ma Ieova, o le mea lenā sa sili ona tāua pea iā te ia. E ui sa matua tele Aperaamo ma faamalieina o ia i le olaga, ae pe faapea ai e leʻi iai sona faanaunauga e ola i le lumanaʻi?
16. O ā mea o le a fiafia ai Aperaamo i le Parataiso?
16 Ua faapea mai le Tusi Paia, na faatalitali Aperaamo “i se aai e iai ona faavae moni, o le tufuga ma o lē na fausia lea aai, o le Atua lea.” (Epe. 11:10) Na talitonu Aperaamo e iai le aso o le a vaai ai i lenā aai, po o le Malo o le Atua i le taimi e pule ai i le lalolagi. Seʻi faaata i le mafaufau le fiafia o Aperaamo, pe a ola i le lalolagi parataiso ma faaauau ona faamalosia la laʻua faauōga ma le Atua! O le a fiafia o ia i le iloaina na fesoasoani lana faaaʻoaʻoga o le faatuatua i auauna a le Atua mo le faitau afe o tausaga. O le a ia iloaina i le Parataiso, o lana taulaga i le mauga o Moria, na faaata ai se mea e sili atu ona tāua. (Epe. 11:19) O le a ia iloaina ai foʻi o ona tigā i le taimi na sauni ai Isaako mo le taulaga, na fesoasoani i le faitau miliona o tagata faamaoni e malamalama i le tigā o faalogona o Ieova, ina ua auina mai lona Alo o Iesu Keriso e fai ai le togiola mo tagata. (Ioa. 3:16) Ua fesoasoani le faaaʻoaʻoga a Aperaamo iā i tatou e matuā talisapaia ai le togiola, o le faailoaga silisili o le alofa.
17. O le ā ua e maumauaʻi e fai, ma o le ā o le a iloiloina i le mataupu o loo sosoo mai?
17 Seʻi o tatou maumauaʻi e faaaʻoaʻo i le faatuatua o Aperaamo. E pei o Aperaamo, e tatou te manaʻomia le poto ma le malamalama mai i mea e tutupu i le olaga. A o faaauau ona tatou aʻoaʻoina e faatatau iā Ieova ma usiusitaʻi iā te ia, o le a tatou vāai i ana faamanuiaga ma lana puipuiga. (Faitau le Eperu 6:10-12.) Tau ina ia avea Ieova ma a tatou Uō e faavavau. I le mataupu o loo mulimuli mai, o le a iloiloina ai isi faaaʻoaʻoga e tolu o auauna faamaoni na avea ma uō vavalalata a le Atua.
^ [1] (palakalafa e 3) O igoa muamua o Aperaamo ma Sara, o Aperamo ma Sarai. Ae i lenei mataupu o le a tatou faaaogāina igoa na faaigoa ai i laʻua e Ieova i se taimi mulimuli ane.


text:
O le Agalelei Faifua ua Tuusaʻoloto ai Outou
ʻE lē tatau ona pule le agasala iā te outou, auā ua outou nonofo i le agalelei faifua.’
PESE: 46, 127
1, 2. Aiseā e tele ai ina faaaogā e Molimau a Ieova le Roma 5:12?
SEʻI faapea na e manaʻo e tusi i lalo mau o le Tusi Paia e iloa lelei ma faaaogā soo e Molimau a Ieova. Po o le a aofia ai le Roma 5:12? Seʻi mafaufau i le tele o taimi e tatou te faaaogā ai lenei mau: “E pei ona oo mai o le agasala i le lalolagi ona o le tagata e toʻatasi, o le oti foʻi ona o le agasala, ona oo mai ai lea o le oti i tagata uma auā ua agasala uma lava.”
2 E tele taimi o loo faaaogā ai lenei mau i le tusi O ā Aʻoaʻoga Moni a le Tusi Paia? A o tou suʻesuʻeina le mataupu e 3, 5, ma le 6 o lenei tusi ma lau fanau po o isi, e lē taumatea e te faitauina le Roma 5:12 pe a talanoa e faatatau i le finagalo o le Atua mo le lalolagi, le togiola, ma le tulaga o ē ua maliliu. Ae pe e masani ona e mafaufau i le Roma 5:12 e fesootaʻi atu i lau faiā ma Ieova, au gaoioiga, ma lou lumanaʻi?
3. O le ā le mea moni e tatau ona tatou amanaʻia e faatatau i le agasala?
3 E tatau ona tatou amanaʻia le mea moni o i tatou o tagata agasala. O aso uma lava e tatou te faia ai mea sesē. Peitaʻi, ua tatou mautinoa e manatua e le Atua na faia i tatou mai i le efuefu, ma e naunau o ia e faaalia mai lona alofa mutimutivale. (Sala. 103:13, 14) Na faaaofia e Iesu i lana tatalo faaaʻoaʻo le talosaga lenei i le Atua: “Ia faamagalo a matou agasala.” (Luka 11:2-4) O lea, e leai la se māfuaaga e tatou te toe soona mafaufau ai i mea sesē ua faamagalo e le Atua. Nai lo o lea, e tatou te maua aogā pe a mafaufau i le auala na mafai ai ona ia faamagalo i tatou.
FAAMAGALO E ALA I LE AGALELEI FAIFUA
4, 5. (a) O le ā e fesoasoani iā i tatou ina ia malamalama ai i le Roma 5:12? (e) O le ā le “agalelei faifua” o loo taʻua i le Roma 3:24?
4 I mataupu o loo siʻomia ai le faamatalaga a le aposetolo o Paulo i le Roma 5:12, aemaise lava i le mataupu e 6, e tatou te maua ai ni faamatalaga tāua. O le a tatou malamalama ai i le auala e mafai ona faamagalo ai e Ieova i tatou. Ua taʻua i le Roma 3:23, 24: “Ua agasala tagata uma lava, . . . ma o se meaalofa foaʻifua le taʻuamiotonuina o i latou i lona agalelei faifua, ma ua faasaʻolotoina ai e ala i le togiola a Keriso Iesu.” O le ā na uiga i ai Paulo ina ua ia taʻua le “agalelei faifua”? E tusa ai ma se tasi tusi, sa faaaogā e Paulo se upu Eleni e uiga atu i se “gaoioiga lelei e fai fua mo se isi, e aunoa ma le toe feau pe manaʻo i se taui.” O se gaoioiga e faia i se tasi e lē tatau i ai.
5 Na faamatala e John Parkhurst, o se tagata atamai e faapea: “Pe a talanoa e faatatau i le Atua po o Keriso, o lenei upu Eleni e tele ina faasino atu i la laʻua gaoioiga faifua po o le agalelei faifua, ina ia togiola ma faaolaina ai tagata.” O lea, ua talafeagai lelei le auala o loo faaliliu ai le faaupuga “agalelei faifua” i le Faaliliuga a le Lalolagi Fou. Ae na faapefea ona faaalia e le Atua lenei agalelei faifua? O le ā le sootaga ma lo tatou faamoemoe ma la tatou faiā ma ia? Seʻi o tatou iloiloina.
6. O ai e mafai ona maua aogā mai i le agalelei faifua o le Atua?
6 O Atamu o ia lea o le “tagata e toʻatasi” na ala ai ona “oo mai i le lalolagi” le agasala ma le oti. O lea, “ua pule le oti e pei o se tupu ona o le agasala a le tagata e toʻatasi.” Na faapea atili mai Paulo o “le tele o le agalelei faifua” o le Atua, na ala mai “i le tagata e toʻatasi o Iesu Keriso.” (Roma 5:12, 15, 17) O lenā agalelei faifua ua maua ai e tagata uma ni iʻuga lelei. Ua “taʻuamiotonuina le toʻatele ona o le usiusitaʻi o le tagata e toʻatasi [o Iesu].” O le agalelei faifua o le Atua e mafai ona taʻitaʻia atu ai “i le ola e faavavau, e ala iā Iesu Keriso.”
7. Aiseā ua avea ai le sauniuniga a le Atua o le togiola o se faaaliga o le agalelei faifua?
7 E leʻi manaʻomia fua ona auina mai e Ieova lona Alo i le lalolagi ina ia saunia le togiola. O le gaoioiga foʻi na faia e le Atua ma Iesu e saunia ai le togiola, lea ua mafai ona faamagaloina ai agasala, sa lē tatau ona maua e tagata agasala e lē lelei atoatoa. O le faamagaloina la o i tatou ma le mauaina o le faamoemoe o le ola e faavavau, o se faaaliga o le matuā tele o le agalelei faifua. E tatau ona tatou matuā faatāua le meaalofa o le agalelei faifua o le Atua, ma ia taaʻina ai o tatou olaga i aso taʻitasi.
TALISAPAIA LE AGALELEI FAIFUA O LE ATUA
8. O le ā le manatu sesē e ono iai i nisi e faatatau i a latou agasala?
8 Talu ai o i tatou o ni tagata lē lelei atoatoa na tupuga mai iā Atamu, e tatou te mafuli atu i le faia o mea sesē, mea leaga, ma le agasala. Peitaʻi, e lē tatau ona tatou faaaogāsesē le agalelei faifua o le Atua, e ala i le manatu e faapea: ʻE tusa pe ou te faia se mea sesē e silasila i ai le Atua o se agasala, ou te lē popole ai. O le a faamagalo aʻu e Ieova.’ E faanoanoa ona o nisi o Kerisiano na manatu faapena, e oo lava i taimi a o soifua nisi o le ʻauaposetolo. (Faitau le Iuta 4.) Atonu e tatou te lē faia ni faamatalaga sesē faapena, ae e tatou te ono manatu faapena pe amata foʻi ona tuputupu aʻe lenā manatu i o tatou loto.
9, 10. Na faapefea ona tuusaʻoloto Paulo ma isi mai i le agasala ma le oti?
9 Na faamamafa e Paulo e tatau ona tatou matuā teena le manatu e faapea: ʻE malamalama lava le Atua. E na te lē amanaʻia aʻu mea sesē.’ Aiseā? Talu ai na tusi Paulo o Kerisiano ua “oti e tusa ai ma le agasala.” (Faitau le Roma 6:1, 2.) E faapefea ona faapea atu na latou “oti e tusa ai ma le agasala,” ae na soifua pea i le lalolagi?
10 Na faatatau e le Atua le aogā o le togiola iā Paulo ma isi i na taimi. O lea, na faamagalo e Ieova a latou agasala, faauuina i latou i le agaga paia, ma valaauina e avea ma ona atalii faaleagaga. Na latou mauaina ai loa le faamoemoe i le lagi. Pe a tumau faamaoni, o le a latou ola ma pule faatasi ma Keriso i le lagi. Peitaʻi, na taʻua e Paulo ua latou “oti e tusa ai ma le agasala,” a o soifua pea ma auauna i le Atua i le lalolagi. Sa ia faaaogā le faaaʻoaʻoga iā Iesu, o lē na maliu o se tagata ma toe faatūina mai i le tino agaga e lē mafai ona oti i le lagi. Ua lē toe pule le oti iā Iesu. E faapena foʻi Kerisiano faauuina, na manatu ua ʻoti i latou e tusa ai ma le agasala, ae ua ola mo le Atua e ala iā Keriso Iesu.’ (Roma 6:9, 11) Na suia o latou olaga. E leʻi toe pulea i latou i faanaunauga po o tuʻinanauga agasala. Na feoti i latou e tusa ai ma o latou olaga tuai.
11. O le ā e uiga atu i ai le “oti e tusa ai ma le agasala” i Kerisiano i aso nei?
11 Ae faapefea Kerisiano i aso nei? A o leʻi avea i tatou ma Kerisiano, sa tele ina tatou agasala, ma atonu e tatou te leʻi iloa le sesē po o le leaga o a tatou gaoioiga i le silafaga a le Atua. Sa pei i tatou o ni “pologa i amioga lē mamā ma le solitulafono.” Sa fai i tatou ma ʻpologa i le agasala.’ (Roma 6:19, 20) Ae na tatou aʻoaʻoina upu moni o le Tusi Paia, faia suiga i o tatou olaga, tuuina atu i tatou i le Atua ma papatisoina. Talu mai lenā taimi, o lo tatou faanaunauga o le ʻusiusitaʻi ma o tatou loto’ i aʻoaʻoga ma tapulaa a le Atua. Ua ʻtuusaʻoloto i tatou mai i le agasala’ ma ua ʻavea i tatou ma pologa a le amiotonu.’ (Roma 6:17, 18) O lea, e mafai foʻi ona faapea atu ua tatou “oti e tusa ai ma le agasala.”
12. O le ā le filifiliga e tatau iā i tatou taʻitoʻatasi ona fai?
12 Seʻi mafaufau i lou tulaga e tusa ai ma upu nei a Paulo: “Aua neʻi pule pea le agasala e pei o se tupu i o outou tino augavale, e tou te usiusitaʻi ai i ona tuʻinanau.” (Roma 6:12) E mafai ona tatou faataga le agasala e “pule pea” iā i tatou, e ala i le faia o so o se mea e manaʻo i ai o tatou tino agasala. Talu ai e mafai ona tatou faataga pe teena le agasala e pule iā i tatou, o le fesili la, O le ā moni lava le mea e tatou te mananaʻo i ai? Ia fesili ifo: ʻPe e iai ni taimi ou te faataga ai oʻu tuʻinanauga po o mafaufauga lē lelei atoatoa, e taaʻina aʻu ina ia faia se mea sesē? Po ua ou oti e tusa ai ma le agasala? Po o ou ola mo le Atua e ala iā Keriso Iesu?’ O tali i nei fesili e faalagolago i le tele o lo tatou talisapaia o le agalelei faifua o le Atua, i lona faamagaloina o i tatou.
O SE TAUIVIGA E MAFAI ONA E MANUMALO AI
13. O le ā le faamaoniga e tatou te mautinoa ai e mafai ona tatou fulitua i le agasala?
13 Ua fulitua tagata o Ieova i “fua” na latou faaalia a o leʻi iloaina le Atua, alolofa, ma auauna iā te ia. Atonu sa aofia i o latou olaga tuai ʻmea ua latou māsiasi ai’ ua tatau i ai le oti. (Roma 6:21) Na latou faia ni suiga. E faapena le toʻatele i Korinito lea na tusi atu i ai Paulo. O nisi sa ifo i tupua, mulilulua, tauatane, gāoi, onanā, ma faia isi agasala faapena. Peitaʻi, na “faamamāina” i latou ma “faapaiaina.” (1 Kori. 6:9-11) E lē taumatea na faapena foʻi nisi i le faapotopotoga i Roma. Sa faagaeeina Paulo e tusi atu iā i latou: “Aua neʻi tuuina atu o outou tino i le agasala e fai ma auupega o le amiolētonu, a ia tuuina atu outou i le Atua e pei o ē ua ola mai i le oti, ia faapea foʻi ona tuuina atu o outou tino i le Atua e fai ma auupega o le amiotonu.” (Roma 6:13) Sa mautinoa e Paulo e mafai ona latou tumau i le mamā faaleagaga, ma maua ai pea aogā mai i le agalelei faifua o le Atua.
14, 15. E faapefea ona faaalia o loo tatou maumauaʻi e ʻusiusitaʻi ma o tatou loto?’
14 E faapena foʻi i aso nei. O nisi o o tatou uso ma tuafāfine na ola i ni olaga e pei o i latou na iai i Korinito. Peitaʻi, ua suia i latou, ua fulitua i o latou olaga tuai, ma ua “faamamāina.” Pe afai na e fulitua i se olaga faapena, ua faapefea la lou tulaga i luma o le Atua i le taimi lenei? Talu ai ua mafai ona tatou maua le agalelei faifua o le Atua ma faamagaloina i tatou, po ua e maumauaʻi la e lē ʻtuuina atu lou tino i le agasala’? Nai lo o lea, po ua ʻtuuina atu oe i le Atua e pei o ē ua ola mai i le oti’?
15 Ina ia tatou faia faapea, e tatau ona tatou filifili e ʻalofia le faia o agasala matuiā e pei ona faia e nisi i Korinito. E tāua tele lenā mea pe afai ua tatou talia le agalelei faifua o le Atua, ma ua ʻlē toe pule le agasala iā i tatou.’ Peitaʻi, po o tatou maumauaʻi foʻi e ʻusiusitaʻi ma o tatou loto,’ e ala i le taumafai malosi e teena agasala ia e manatu nisi e lē o ni agasala matuiā?
16. E faapefea ona tatou iloa e lē na o agasala matuiā e tatau ona tatou ʻalofia?
16 Seʻi mafaufau i le aposetolo o Paulo. E tatou te mautinoa e na te leʻi faia agasala matuiā ia e taʻua i le 1 Korinito 6:9-11. Peitaʻi, na ia taʻutino mai o loo nofosala pea o ia i le agasala. Na tusi o ia e faapea: “O aʻu o le tagata faaletino, ua faatauina atu i le agasala. Auā ou te lē iloa mea ou te faia. Auā o le mea ou te loto i ai, o le mea lea ou te lē faia, a o le mea ou te ʻinoʻino i ai, o lea ou te faia.” (Roma 7:14, 15) E faaalia mai i inei, e iai isi mea sa vaai i ai Paulo o ni agasala, ma sa tau foʻi o ia faasaga i nei mea sesē. (Faitau le Roma 7:21-23.) Tau ina ia tatou faia foʻi faapea a o taumafai e ʻusiusitaʻi ma o tatou loto.’
17. Aiseā e tatou te mananaʻo ai ia faamaoni?
17 O se faataʻitaʻiga, seʻi manatu i le faamaoni. O le faamaoni o se uiga e sili ona tāua i Kerisiano. (Faitau le Faataoto 14:5; Efeso 4:25.) O Satani o le “tamā o le pepelo.” Na feoti Anania ma lana avā ona o le pepelo. E tatou te lē fia faaaʻoaʻo iā i latou nei, ma e tatou te ʻalofia le pepelo. (Ioa. 8:44; Galu. 5:1-11) Ae e tele isi mea e aofia ai i le faamaoni nai lo o le tau ina ʻalofia o le pepelo. O lo tatou faamaoni e tatau ona atagia atu ai lo tatou matuā talisapaia o le agalelei faifua o le Atua.
18, 19. Aiseā e faapea atu ai o le faamaoni e lē tau ina ʻalofia le faia o ni tala pepelo?
18 O le pepelo, o le faia lea o se faamatalaga e lē moni. Peitaʻi, e iai isi mea e faatalitalia e Ieova mai i ona tagata, nai lo o le tau ina ʻalofia o le faia o ni tala pepelo. Na ia uunaʻia tagata Isaraelu anamua: “E ao ona paia outou, auā o aʻu o Ieova o lo outou Atua, e paia lava aʻu.” Sa ia taʻu atu ni faaaʻoaʻoga o le paia. Na fetalai le Atua: “Aua tou te gaoi, aua tou te taufaasesē, ma aua foʻi neʻi faapiʻopiʻo se tasi o outou i lona tuaoi.” (Levi. 19:2, 11) Atonu e taumafai malosi se tasi e aua le faia ni tala pepelo, a o le taimi e tasi e mafai ona ia taufaasesē i isi ma feutagaʻi ma i latou i se auala lē tonu.
19 O se faataʻitaʻiga, ua talosaga se tasi i lona pule e lē faigaluega pe e vave ona mānava i le aso e sosoo ai, ona e tatau ona alu e vaai le fomaʻi. A o le mea moni, nai lo o le alu e vaai le fomaʻi, e na o sina taimi puupuu lava e alu ai i le fale talavai pe alu e totogi sana pili i le falemaʻi. O le māfuaaga tonu lava e lē faigaluega ai, ona e alu e tapena lana malaga pe faatafafao lona aiga i le matafaga. Po o faamaoni lana faamatalaga ona o lea e lē o saʻo atoatoa le māfuaaga e lē faigaluega ai? Po o taufaasesē o ia? Atonu e te iloaina ni tulaga taufaasesē faapea e fai ma le loto i ai. E ono faia faapea e nisi ina ia ʻalofia ai ni faasalaga pe e saʻilia ai lo latou lava lelei. E tusa pe e leʻi faia se pepelo tuusaʻo, ae faapefea le faatonuga a le Atua e “aua tou te taufaasesē”? Ia mafaufau foʻi i le Roma 6:19 lea e faapea mai, ia “tuuina atu o outou tino, e fai ma pologa i le amiotonu e faapaiaina ai.”
20, 21. O le ā e tatau ona uunaʻia i tatou e fai ona o le agalelei faifua o le Atua?
20 O le manatu tāua, e tele atu mea e aofia ai i lo tatou talisapaia o le agalelei faifua o le Atua, nai lo o le tau ina ʻalofia o le mulilua, onā, po o isi agasala ia na faia e nisi i Korinito. O le taliaina o le agalelei faifua o le Atua, e lē gata e tatou te ʻalofia ai amioga lē mamā taufeusuaʻiga, ae e teena foʻi so o se faanaunauga ia matamata i faafiafiaga matagā. O le tuuina atu o o tatou tino e fai ma pologa i le amiotonu, e lē gata e taofia ai i tatou mai i le onā, ae e uunaʻia ai foʻi i tatou ia ʻalofia le inu tele ma toetoe ai lava ina onā. Atonu e tatou te manaʻomia ni taumafaiga malolosi ina ia tauivi ai ma na amioga sesē; peitaʻi, o se tauiviga e mafai ona tatou manumalo ai.
21 O lo tatou sini ia ʻalofia agasala matuiā faapea mea sesē e lē matuiā. E lē mafai ona tatou faia faapea i se tulaga atoatoa. Peitaʻi, e tatau ona tatou taumafai malosi ia faia faapea, e pei foʻi ona faia e Paulo. Na ia uunaʻia ona uso: “Aua neʻi pule pea le agasala e pei o se tupu i o outou tino augavale, e tou te usiusitaʻi ai i ona tuʻinanau.” (Roma 6:12; 7:18-20) E faaalia lo tatou talisapaia moni o le agalelei faifua o le Atua e ala mai iā Keriso, pe a tatou tauivi faasaga i so o se ituaiga agasala.
22. O le ā le taui mo i latou e faaauau ona talisapaia le agalelei faifua o le Atua?
22 O le agalelei faifua o le Atua ua faamagalo ai ma o le a faaauau ona faamagaloina ai a tatou agasala. O lo tatou talisapaia o lenei tulaga, e tatou te taumafai ai e manumalo mai i so o se faanaunauga ia faia agasala, e ono manatu i ai isi o ni agasala lāiti. Na faamatilatila e Paulo le taui mo i tatou: “Ona ua faasaʻolotoina outou mai i le agasala, ae ua avea ma pologa a le Atua, ua outou fua mai ai ni fua e faapaiaina ai, ma iʻu ai i le ola e faavavau.”


text:
FAAOPOOPOGA
Vaega Ninii o le Toto ma Taotoga
Vaega ninii o le toto. O vaega ninii o le toto, o vaega ia ua maua mai i vaega autū e fā o le toto—o sela mūmū, o sela papaʻe, o sela faatoʻa toto (platelets), ma le vaega faasuavaia o le toto (plasma). O se faaaʻoaʻoga, o loo iai i sela mūmū le polotini e taʻua o le hemoglobin. O vailaau e fai mai i sela mūmū o toto o tagata ma manu, ua faaaogā e togafitia ai maʻi o tagata e vaivai tele le toto po ua tele naʻuā le toto e alu.
O le 90 pasene o le vaega faasuavaia o le toto e faia aʻe i le vai, o loo iai le anoanoaʻi o homone, o le masima, o polotini eseese (enzymes), ma niuturiane e aofia ai minerale ma le suka. O loo iai foʻi i le vaega faasuavaia o le toto mea e māfua ai ona toʻa le toto, o vailaau (antibodies) e tetee atu ai i faamaʻi, ma polotini e pei o le albumin. Pe afai ua maua se tasi i se faamaʻi pe e ono pisia ai foʻi, atonu o le a fautuaina e fomaʻi le faia o se tui e iai le gamma globulin lea ua aveesea mai i le vaega faasuavaia o le toto o tagata ua puipuia o latou toto mai i lea faamaʻi. E mafai ona avea sela papaʻe ma puna o polotini (o interferons ma interleukins) ua faaaogāina e togafitia ai nisi o faamaʻi pipisi e māfua mai i vairusi, atoa foʻi ma kanesa.
Pe e tatau ona talia e Kerisiano togafitiga e faaaogā ai vaega ninii o le toto? E tatau i tagata taʻitoʻatasi ona fai lana lava filifiliga e tusa ai ma lona lotofuatiaifo i luma o le Atua, auā e lē o iai ni faamatalaga maʻoti i le Tusi Paia. E teena e isi tagata vaega ninii uma o le toto, auā ua latou faapea mai o le faatonuga a le Tulafono a le Atua iā Isaraelu, e tatau ona sasaa “i le palapala” le toto o se manu ua mate. (Teuteronome 12:22-24) Peitaʻi, e taliaina e isi tagata togafitiga e aofia ai vaega ninii o le toto, ae latou te teena tuigātoto e aofia ai le toto atoa po o vaega autū o le toto. Atonu latou te manatu, o vaega ninii na maua mai i le toto, e lē o le ola lenā o le meafaiola lea na maua mai ai le toto.
Ia manatu i fesili nei pe a faia ni filifiliga e faatatau i vaega ninii o le toto: Po ua ou iloa ea, o le teena o vaega ninii uma o le toto, o lona uiga ou te lē taliaina ai nisi o vailaau o loo aofia ai vaega ninii o le toto ua faaaogā e togafitia ai maʻi, pe e faatoʻa ai le toto ina ia taofia ai le alu o le toto? Pe e mafai ona ou faamatala atu i se fomaʻi le māfuaaga ua ou teena ai, po ua ou taliaina ai le faaaogāina o se tasi pe sili atu foʻi o vaega ninii o le toto?
Taotoga. E aofia ai taotoga e taʻua o le hemodilution ma le cell salvage. O le hemodilution, o le taotoga lea e faaalu ai le toto mai le tino ae faaaogā se vai e sui aʻi le toto, ae e toe faafoʻi le toto i le tino o le maʻi pe a māeʻa. O le cell salvage, o le taotoga lea e sefe le toto na alu ese a o faia le taotoga ma toe faafoʻi mai ai i le tino o le tagata maʻi. E maua le toto mai le manuʻa po o se vaega o le tino lea e faamamā ma vaimamā, ona toe faasolo mai lea i le tino o le maʻi. Talu ai e eseese metotia e faaaogā e fomaʻi i taotoga faapenei, e tatau la ona fesili atu se Kerisiano i lana fomaʻi i taotoga o le a ia faaaogāina.
A o faia filifiliga e faatatau i nei taotoga, ia fesili ifo iā te oe: ʻPe afai e faatafe ese atu loʻu toto ma e iai sina taimi e motusia ai le fetafeaʻi o loʻu toto, e tusa ai ma loʻu lotofuatiaifo, po ou te manatu ua avea pea loʻu toto ma se vaega o loʻu tino, ma e lē manaʻomia ai ona sasaa “i le palapala”? (Teuteronome 12:23, 24) Pe e afāina loʻu lotofuatiaifo ua aʻoaʻoina i le Tusi Paia, pe afai e aveesea se toto mai iā te aʻu ma faafefiloi ma se vailaau, ona toe tui mai lea i loʻu tino? Po ua ou malamalama ea afai ou te teena togafitiga uma e faaaogā ai loʻu toto, o lona uiga foʻi ou te teena le suʻeina o loʻu toto, o le faamamāina o le toto, po o se masini e faaaogā pe a faia taotoga o le fatu?’
E tatau i se Kerisiano ona fai lana lava filifiliga i le auala e faaaogā ai lona toto a o faia se taotoga. O le manatu foʻi lenā pe a suʻeina se maʻi ma togafitiga faaonapōnei, lea e tatau ai ona aveeseina sina toto mai le tino o se tagata, ma atonu e faia i ai ni suiga, ona toe tui mai lea i le tino o le tagata.


text:
Mataupu 4
Ua poloaiina Moronae e faamaufaailoga tusitusiga a le uso o Iareto—O le a le faaalia ia mea seia maua e tagata le faatuatua e pei lava o le uso o Iareto—Ua poloaiina tagata e Keriso ia talitonu i ana upu ma upu a ona soo—Ua poloaiina tagata ia salamo, talitonu i le talalelei, ma faaolaina.
1 Ma sa poloaiina e le Alii le uso o Iareto ia alu ifo i lalo i fafo mai le mauga mai luma o le Alii, ma atusi mea na ia vaaia; ma sa faasa ona oo mai i latou i le fanauga a tagata eseia mavae ona sii ae o ia i luga o le satauro; ma o le pogai lea na tausia ai i latou e le tupu o Mosaea, ina ia latou le oo mai i le lalolagi seia mavae ona faaali mai e Keriso o ia lava i ona tagata.
2 Ma ina ua mavae ona faaali moni mai e Keriso o ia lava i ona tagata sa ia poloaiina ia faaalia i latou.
3 Ma o lenei, ina ua mavae lena, ua faaitiitia i latou uma i le le talitonu; ma ua leai se tasi vagana ai sa Lamanā, ma ua latou teena le talalelei a Keriso; o lea ua poloaiina ai au ia ou atoe natiaina i latou i le eleele.
4 Faauta, ua ou tusia i nei papatusi mea moni lava ia na vaai i ai le uso o Iareto; ma e lei i ai lava ni mea tetele silisili atu ua faaali mai nai lo mea na faaalia i le uso o Iareto.
5 O le mea lea na poloaiina ai au e le Alii e tusia i latou; ma ua ou tusiaina i latou. Ma ua ia poloaiina au ia ou afaamaufaailogaina i latou; ma ua ia poloaiina foi au ia ou faamaufaailogaina lo latou faaliliuga; o le mea lea ua ou faamaufaailogaina ai efaaliliu gagana, e tusa ma le poloaiga a le Alii.
6 Ona sa fetalai mai le Alii ia te au: O le a le oo atu i latou i Nuuese seia oo i le aso latou te salamo ai i lo latou amioletonu, ma faamama i luma o le Alii.
7 Ma i lena aso o le a latou faaaoga ai le faatuatua ia te au, ua fetalai mai ai le Alii, e pei ona faia e le uso o Iareto, ina ia mafai ona afaapaiaina i latou ia te au, o le ou faaali atu ai ia te i latou mea na vaai i ai le uso o Iareto, e oo lava i le fofola atu o au faaaliga uma ia te i latou, ua fetalai mai ai Iesu Keriso, le Alo o le Atua, o le eTamā o le lagi ma le lalolagi, ma mea uma o i ai.
8 Ma o ia o le e afinau tetee i le afioga a le Alii, ia anatema o ia; ma ia o le e efaafitia nei mea, ia anatema o ia; ona o le a ou ile faaalia ia te i latou ni mea silisili atu, ua fetalai mai ai Iesu Keriso; ona o au o le ua tautala atu.
9 Ma o lau poloaiga e tatala ma atapunia ai le lagi; ma o lau upu e lulu ai le elalolagi; ma o lau poloaiga e mavae atu ai tagata o i ai, e pei lava e mavae atu i se afi.
10 Ma o ia o le e le talitonu i au upu, e le talitonu i ou soo; ma afai e faapea ou te le o tautala atu, faamasino outou; aua o le a outou iloa i le aaso gataaga, o au lava lea o ia o loo tautala atu.
11 Ae o ia o le e atalitonu i nei mea ua ou tautala atu ai, o ia o le a ou asiasi atu i ai i faaaliga mai lou Agaga, ma o le a ia iloa ma molimauina. Ma o le a eiloa e ia ua imoni nei mea, ona o lou Agaga; ona e tauanauina e ia tagata ia latou faia le lelei.
12 Ma soo se mea e tauanauina tagata e fai le lelei, e mai ia te au lea; ona ua leai se tasi e sau ai le alelei vagana ai ua mai ia te au. O au lava lea o le e taitaia tagata i mea lelei uma; o ia o le e ele talitonu i au upu o le a le talitonu mai ia ia te au—ua Ou i ai; ma o ia e le talitonu mai ia te au o le a le talitonu i le Tamā o le na auina mai au. Aua faauta, o au o le Tamā, o au o le imalamalama, ma le oola, ma le upumoni o le lalolagi.
13 aO mai ia ia te au, outou e o Nuuese, ma o le a ou faailoa atu ia te outou mea tetele silisili atu, le malamalama lea ua natia ona o le le talitonu.
14 O mai ia ia te au, outou le aiga e o Isaraelu, ma o le a afaaali atu ia te outou le tetele naua o mea ua teuina e le Tamā mo outou, mai le faavaega o le lalolagi; ma sa lei oo mai ia te outou, ona o le le talitonu.
15 Faauta, pe a outou saeia lena veli o le le talitonu lea ua pogai ai ona tumau pea i lo outou tulaga leaga o le amioleaga, ma le maaa o le loto, ma le tauaso o le mafaufau, ona faaali mai ai lea ia te outou o mea tetele ma ofoofogia ia sa anatia mau mai le faavaega o le lalolagi mai ia te outou—ioe, pe a outou valaau atu i le Tama i lou igoa, ma le loto momomo ma le agaga salamo, ona outou iloa ai lea ua manatua e le Tama le feagaiga lea na ia faia i o outou tamā, le aiga e o Isaraelu.
16 Ma ona fofola atu ai lea i mata o tagata uma au faaaliga, afaaaliga ia na ou poloaiina ia tusia e lau auauna o Ioane. Ia manatua, pe a outou vaai i nei mea, o le a outou iloa ua oo mai lava le taimi o le a faaali tino moni mai ai i latou.
17 O lea, ape a outou maua lenei talafaamaumau o le a mafai ona outou iloa ua amataina le galuega a le Tamā i luga o le laueleele atoa.
18 O lea, ia outou asalamo ai outou tuluiga uma o le lalolagi, ma o mai ia te au, ma talitonu i lau talalelei, ma epapatiso i lou igoa; aua o ia o le e talitonu ma papatiso o le a faaolaina; ae o ia o le e le talitonu o le a faasalaina; ma o le a mulimuli atu ifaailoga ia te i latou o e e talitonu i lou igoa.
19 Ma amuia lava o ia o le e maua o afaamaoni i lou igoa i le aso gataaga, ona o le a sii ae o ia i luga e mau i le malo ua saunia mo ia emai le faavaega o le lalolagi. Faauta foi, o au lava o le ua tautala atu. Amene.


text:
E fa’apea le tala i le ulua’i to’oto’o ma le ulua’i fue. O le ‘Aiga Sa Tagaloa, sa iai le niu, sa ta’ua: O le niu fe’ai.
Sa vaea lenei niu e fai ma to’oto’o e pipi’i iai Tagaloa pe a lauga. O lenei niu e fe’ai lona tino atoa. E amata mai lava i le pogai e o’o lava i ona a’a.
Le niu lea na fetu’u i ai le tama o Lefanoga e le Aiga Sa Tagaloa ina ia oti ai. Peita’i, na a’e le tama ma tau lava i le tumutumu o le niu, ma fati ifo uma i lalo fua o le niu, e o’o lava I le ta’ale o le niu. Lea na mafua mai le alagaupu. “Ua fasitu’e le niu a Sa Tagaloa.
O le mea tonu na mafua ai le fue ma le to'oto'o, o le faiga o le saofa'i a Tagaloaaleniu. O le ulua'i matai foi lea i totonu o Samoa. O Manu'a na maua ai le to'oto'o ma le fue...O le niu na fai ai....ia masalo po'o se niu a le aiga Satagaloa. O lenei niu, sa ta'u o le niufe'ai, ae na maua lava le mea e tu ai le niu e Lefanoga le alo o le Tuimanu'a. Ona ia fasitu'e lea o le niu. Tusa la o le oganiu o le niu lenei, na ta ai le ulua'i to'oto'o lea sa fa'aaogā e Tagaloaleniu. Lea na fa'aigoa ai le to'oto'o o le "atipouniu". Ae o moia'a o pulu o le niu lenei, sa fatua'i ai fuati fue ma fili ai le 'afa e saisai ai le ‘au o le fue, ae o le fasila'au mai le oganiu sa fai ai le ‘au o le fue, ma faaigoa o le upega o lauga.


text:
Po o E “Taofimau i le Atamai Aogā”?
E IAI se tala i se tamaitiiti mativa na nofo i se nuu maotua. E ula tagata o le nuu iā te ia ona e manatu e vaivai lona mafaufau. Pe a iai ni tagata e asiasi atu, e faalili e tagata o le nuu lenei tamaitiiti i luma o a latou uō. E latou te faaali atu iā te ia ni tupe se lua, o se tupe siliva lapoʻa, ma se tupe auro laʻitiiti lea e faaluaina lona aofaʻi nai lo o le tupe siliva. E latou te fai atu i le tamaitiiti, “Filifili le tupe e te manaʻo ai.” E filifili e le tamaitiiti le tupe siliva ma tamoʻe ese.
I se tasi aso, na fesili atu ai i le tamaitiiti se tagata na asiasi atu, “Pe e te iloa e faaluaina le aofaʻi o le tupe auro nai lo o le tupe siliva?” Na ʻata le tamaitiiti ma tali ane, “Ioe, o lea ou te iloa.” Na toe fai atu le tagata asiasi, “Aiseā la e te filifilia ai le tupe siliva? Afai e te filifilia le tupe auro, o le a faaluaina le aofaʻi e te mauaina!” Peitaʻi na tali le tamaitiiti, “Pe a ou filifilia le tupe auro, e leai se isi e toe fia taalo mai. Pe e te iloa ua tele tupe siliva ua ou aoina?” O le tamaitiiti i lenei tala, sa ia faaalia le atamai aogā, o se uiga e aogā foʻi i tagata matutua.
Ua faapea mai le Tusi Paia: “Ia e taofimau i le atamai aogā ma le mafaufau lelei, ona mafai ai lea ona e savali ma le saogalemu i lou ala, ma e lē tuʻia foʻi lou vae i se mea.” (Faata. 3:21, 23) O le iloaina po o le ā le “atamai aogā” ma pe faapefea foʻi ona faatatauina i o tatou olaga, e mautinoa e puipuia ai i tatou. E fesoasoani e tatou te ʻalofia ai le paʻuʻū faaleagaga, ma lē tuʻia ai o tatou “vae.”
O LE Ā LE ATAMAI AOGĀ?
E lē tutusa le atamai aogā ma le poto ma le malamalama. O le tagata e iai le poto, e na te iloa le tele o faamatalaga ma mea moni. O se tasi e iai le malamalama, e na te iloa le auala e fesootaʻi ai faamatalaga ma mea moni ua ia iloaina. Ae o le tagata e iai le atamai, e na te tuufaatasi le poto ma le malamalama, ma faatatau i se auala aogā.
O se faataʻitaʻiga, e mafai e se tagata i se taimi puupuu ona faitau ma malamalama i le tusi O ā Aʻoaʻoga Moni a le Tusi Paia? I le taimi o lana suʻesuʻega, e na te ono faia ni tali saʻo. Atonu e amata foʻi ona auai i sauniga ma faia ni ona sao e saunia lelei. O vala uma nei e iloa ai ua agaʻigaʻi i luma faaleagaga. Ae po o lona uiga la ua ia mauaina le atamai? E leai. Atonu o ia o se tagata e vave lona aʻoaʻoina o mea. Peitaʻi, pe a ia faatatauina le upu moni, e ala i le faaaogāina o lona poto ma lona malamalama i le auala saʻo, ua amata la ona ia atiaʻe le atamai. Pe a taulau manuia ana faaiʻuga e fai, ma atagia mai ai lona mafaufau loloto a o leʻi faia ana faaiʻuga, e manino mai ai ua ia faaalia le atamai aogā.
O loo faamatala i le Mataio 7:24-27 le talafaatusa a Iesu i tamāloloa e toʻalua na fausia o la fale. O le tasi tamāloa e “faautauta.” Talu ai na mafaufau i le mea e ono tupu, o lea na ia fausia ai lona fale i luga o le papa. Na iā te ia le tofā mamao ma le mafaufau lelei. E leʻi manatu o ia e taugofie ma puupuu le taimi e alu i le fausiaina o le fale i luga o le oneone. O le faaalia o le atamai, na ia mafaufau ai i āuga tumau o ana gaoioiga. O lea, ina ua agi mai le afā na saogalemu pea lona fale. O le fesili tāua la, e faapefea ona tatou mauaina le atamai aogā ma taofimau i lenei uiga tāua?
E FAAPEFEA ONA OU MAUAINA?
Muamua, ua faapea mai le Mika 6:9: ʻO le tagata e iai le atamai aogā e mataʻu i le suafa o le Atua.’ O le mataʻu i le suafa o Ieova e aofia ai le faaaloalo iā te ia. E uiga atu i le faaalia o le faaaloalo loloto i le uiga o lona suafa ma ana tapulaa. Ina ia e faaaloalogia se tasi, e manaʻomia ona e iloa le auala o loo ia mafaufau ai. O le iʻuga, o le a e faatuatuaina o ia, aʻoaʻo mai iā te ia, ma faataʻitaʻi i mea o loo ia taulau manuia ai. Pe a tatou manatu mamafa i aafiaga tumau o a tatou gaoioiga i la tatou faiā ma Ieova, ma afai e faavae a tatou filifiliga i ana tapulaa, o le a amata la ona tatou atiaʻe le atamai aogā.
Lona lua, ua faapea mai le Faataoto 18:1: “O lē e na te faaesea o ia lava, e saʻili o ia i lona lava faanaunauga; o le a tetee o ia i le atamai aogā uma.” Pe a tatou lē faaeteete, e mafai ona faaesea i tatou lava mai iā Ieova ma ona tagata. Ina ia ʻalofia lenā tulaga, e manaʻomia ona tatou faaalu se taimi e faatasitasi ai ma ē e matataʻu i le suafa o le Atua, ma faaaloalo i ana tapulaa. E manaʻomia ona tatou iai i le Maota mo Sauniga pe a talafeagai, ma auaufaatasi e lē aunoa ma le faapotopotoga Kerisiano. A o tatou iai i sauniga, e manaʻomia ona tatala o tatou mafaufau ma loto ina ia ave i fale mea ua tatou aʻoaʻoina.
E lē gata i lea, pe a sasaa atu o tatou loto iā Ieova e ala i le tatalo, o le a tatou vavalalata atu ai iā te ia. (Faata. 3:5, 6) Pe a tatala o tatou mafaufau ma loto a o faitau le Tusi Paia ma lomiga faale-Tusi Paia mai i le faalapotopotoga a Ieova, o le a tatou iloa ai aafiaga tumau o a tatou amioga, ma gaoioi ai e tusa ma mea ua tatou aʻoaʻoina. E manaʻomia foʻi ona tatou talia fautuaga mai i uso taʻumatuaina. (Faata. 19:20) O le faia faapea, o le a atili ai ona tatou faaalia lenei uiga tāua o le atamai aogā, nai lo o le “tetee” atu i ai.
E FAAPEFEA ONA FESOASOANI I LOʻU AIGA?
O le atamai aogā e mafai ona puipuia ai aiga. O se faaaʻoaʻoga, ua uunaʻia i le Tusi Paia se avā ia “matuā faaaloalo” i lana tane. (Efe. 5:33) E faapefea ona maua e le tane lenā faaaloalo? Pe afai e na te faamalosia pe tauanau le avā e faaaloalo atu iā te ia, o le a faaaloalo la lana avā iā te ia mo se taimi puupuu. Atonu o le a faaalia atu e le avā sina faaaloalo a o iai lana tane, ina ia ʻalofia ai ni feeseeseaʻiga. Peitaʻi, po o le a ia faaalia pea lenā faaaloalo pe a leai lana tane? E masani lava e leai. O lea, e manaʻomia ona manatu mamafa le tane i le faaalia o uiga lelei e mafai ona maua ai aogā tumau. Pe a ia faaalia vala o le fua o le agaga, e pei o le alofa ma le agalelei, o le a ia mauaina le faaaloalo loloto o lana avā. I le isi itu, e tatau i se avā Kerisiano ona faaaloalo pea i lana tane, e tusa pe e lē o faia e le tane mea e na te maua ai le faaaloalo a le avā.—Kala. 5:22, 23.
Ua faapea mai foʻi le Tusi Paia e tatau i se tane ona alofa i lana avā. (Efe. 5:28, 33) E ono natia e se avā ni mea lē lelei mai i lana tane, e ui o ni mea e tatau ona iloa e le tane, ona e manaʻo ia alofa atu pea lana tane iā te ia. Ae o le ā sou manatu, po o atagia mai ai le atamai aogā? Pe a iloa e le tane mea na natia mai iā te ia, o le ā le iʻuga o le a oo i ai? Po o le a atili ai ona alofa o ia i lana avā? E leai, o le a faigatā ai i le tane ona faaalia atu le alofa. Peitaʻi, pe a maua e le avā se taimi talafeagai e faamatala atu ai na mea lē lelei i lana tane i se auala toʻafilemu, e lē taumatea o le a talisapaia e le tane lona faamaoni. O le iʻuga, o le a oo ina faateleina le alofa o le tane i lana avā.
E tatau i fanau ona usiusitaʻi i o latou mātua, ma ia aʻoaʻi le fanau i auala a Ieova. (Efe. 6:1, 4) Po o lona uiga e tatau i mātua ona faamautinoa e iai se lisi o mea e tāga ma mea e faasā ona fai e le fanau? E lē lava le tau ina iloa e le fanau o tulafono a mātua, ma faasalaga e oo i ai pe a lē usitaʻi. O se matua e na te faaalia le atamai aogā, e fesoasoani i lana tama ia malamalama i le māfuaaga e tatau ai ona usiusitaʻi.
O se faataʻitaʻiga, seʻi faapea ua tautala lē faaaloalo atu se isi o le fanau i sona matua. Pe afai e ʻinaʻinā atu i ai le matua pe faasala le tamaitiiti a o ita, e ono māsiasi ai le tamaitiiti pe lē toe tali mai foʻi. Peitaʻi, atonu o loo ita lona loto ma faasolosolo ina tetee atu i ona mātua.
O mātua o loo atiaʻe le atamai aogā, e mafaufau lelei i le auala e aʻoaʻi ai le fanau, ma aafiaga o le a oo i le fanau i le lumanaʻi. E lē tatau i mātua ona vave tali atu ona ua latou lagona le māsiasi. Atonu i se taimi pe a na o i latou ma le fanau, e mafai ona latou faamatala atu i se auala toʻafilemu ma alofa e faapea, e faatalitalia e Ieova fanau ia usiusitaʻi i mātua mo lo latou lelei tumau. Pe a faaaloalo fanau i o latou mātua, o le a iloa ai e fanau o loo latou faaaloalo foʻi iā Ieova. (Efe. 6:2, 3) O lenei auala agalelei o le a pāʻia ai loto o le fanau. O le a latou iloa ai le manatu mamafa o mātua iā i latou, ma o le a atili ai ona faaaloalo i o latou mātua. O le iʻuga, o le a faigofie i le fanau ona fesili atu i mātua mo se fesoasoani pe a tulaʻi mai se mataupu tāua i se taimi mulimuli ane.
O nisi mātua e latou te lē avatua faasaʻoga i fanau ona e lē mananaʻo e faatigā i faalogona o a latou fanau. Peitaʻi, o le ā o le a tupu i le fanau pe a matutua? Po o le a latou matataʻu iā Ieova ma iloa le atamai o le talia o ana tapulaa? Po o le a tatala o latou loto ma mafaufau e talia Ieova, po o le a latou lē toe naunau i mea faaleagaga?—Faata. 13:1; 29:21.
O se tagata tomai e tāina faatagata, e sauniuni lelei ina ia maua foliga o se faatagata o loo ia tāina. E lē manatu o ia e tau lava ina tā ma faamoemoe o le a matagofie. E faapena foʻi mātua e iai le atamai aogā, e latou te faaalu le tele o le taimi e aʻoaʻo ma faatatau ai taʻiala a Ieova, ma faaalia le mataʻu i lona suafa. Nai lo o le faaesea o i latou mai iā Ieova ma lana faalapotopotoga, e latou te taumafai e maua le atamai aogā e atiaʻe ai o latou aiga.
O aso taʻitasi e tatou te faia ai ni faaiʻuga e ono aafia ai o tatou olaga mo se taimi umi. Nai lo o le vave ona tali atu ma fai se faaiʻuga faatopetope, aiseā e lē nofo ai ma mafaufau lelei? Iloilo lelei āuga tumau o a tatou faaiʻuga. Ia saʻili atu iā Ieova mo lana taʻitaʻiga, ma faatatau le atamai mai le Atua. O le iʻuga, o le a tatou taofimau ai i le atamai aogā, ma tatou maua ai le ola.—Faata. 3:21, 22.


text:
ALA MAI! NU. 3 2016
Malamalama e ui e Eseese Gagana
Ua faia e Molimau a Ieova se galuega tauā tau faaliliu.
Saʻoloto Mai i se Tuaoi ua Leva Ona Iai
Aiseā ua faaliliu ai e Molimau a Ieova a latou lomiga i le tele o gagana?
Malamalama e ui e Eseese Gagana—Se Vaaiga i le Galuega Faaliliu
Ua faamatala e se tasi e faaliliu le auala e faamaopoopo ai lana galuega.
Ignaz Semmelweis
Ua lotofaafetai aiga i aso nei i lenei tamāloa. Aiseā?
Le Auala e Talanoa ai Faafitauli
E eseese auala e talanoa ai alii ma tamaʻitaʻi. O le malamalama i le eseesega e mafai ona ʻalofia ai le lē fiafia.
Faatuatua
Ua taʻua i le Tusi Paia a ‘aunoa ma le faatuatua e lē mafai ona faafiafiaina le Atua.’ O le ā le faatuatua? E faapefea ona e maua le faatuatua?
O Meaʻai e Pata ai le Tino ma Meaʻai e Ono Teena e le Tino—O le ā le Eseesega?
Pe e iai se lamatiaga o lou faia o se faaiʻuga e faapea ua e aafia i lea tulaga?
Le Ua o le Loi
E faapefea i lenei iniseti ona ave se avega e sili atu le mamafa nai lo o lona tino?
Isi Mataupu
‘Le Tala Lelei i Nuu Uma, ma Ituaiga Uma, ma Gagana Uma’
E tāua se faaliliuga e sa‘o lelei, ina ia oo atu le upu moni o le Tusi Paia i tagata uma. E faapefea ona faatinoina lea galuega? O ā ni lu‘i o loo fesaga‘ia e le ‘aufaaliliu?


text:
MATAUPU 138
Keriso i le Itu Taumatau o le Atua
UA NOFO IESU I LE ITU TAUMATAU O LE ATUA
UA AVEA SAULO MA SOO O IESU
UA IAI MĀFUAAGA E TATOU TE OLIOLI AI
Ina ua mavae aso e sefulu talu ona afio aʻe Iesu i le lagi, ona liligiina ifo lea o le agaga paia i le aso o le Penetekoso. Ua faamaonia mai ai, ua iai nei Iesu i le lagi. Ae e lē o toe umi ona maua foʻi lea o se isi faamaoniga o lea vala. A o leʻi fetogia le soo o Setefano ona o lona molimau atu ma le faamaoni, na faapea atu o ia: “Faauta! ua ou iloa atu ua avanoa le lagi ma le Atalii o le tagata o loo tū i le itu taumatau o le Atua.”—Galuega 7:56.
A o faatasi Iesu i le lagi ma lona Tamā, e faatali o ia i se poloaʻiga maʻoti na valoia mai i le Afioga a le Atua. Na faagaeeina Tavita ina ia tusi: “Ua fetalai mai Ieova i loʻu Alii [Iesu]: ʻIa e nofo i loʻu itu taumatau seʻia ou faia ou fili ma mea e tū ai ou vae.’” Pe a māeʻa le vaitaimi lea e faatalitali ai Iesu, ona ʻalu ai lea o ia ma pule i totonu o ona fili.’ (Salamo 110:1, 2) Ae o le ā o le a faia e Iesu mai i le lagi, a o faatalitali i le taimi e faalaa mai ai ma faaumatia ona fili?
Na faavaeina le faapotopotoga Kerisiano i le Penetekoso 33 T.A. Na amata ona pule mai ai Iesu mai i le lagi i ona soo ua faauuina i le agaga paia. (Kolose 1:13) Na ia taʻitaʻia i latou i le talaʻiga, ma sauniunia i latou mo la latou matafaioi i le lumanaʻi. O le ā lenā matafaioi? O i latou e faamaoni pea seʻia oo i le oti, o le a toe faatutūina aʻe i le lagi ma auauna o ni tupu faatasi ma Iesu i le Malo.
O se faaaʻoaʻoga mataʻina o se tasi o le a avea ma tupu i le lumanaʻi, o Saulo, lea na iloa e le toʻatele i lona igoa Roma o Paulo. O ia o se tagata Iutaia, ma na umi se taimi o maelega i le Tulafono a le Atua. Ae na matuā taʻitaʻisesēina o ia e taʻitaʻi lotu Iutaia, ma iʻu ai lava ina ia faatagaina le fetogia o Setefano i maa. “Ua faamataʻu atu pea Saulo i soo o le Alii,” ona agaʻi atu lea i Tamaseko. Na ia maua le faatagaga mai i le ositaulaga sili o Kaiafa e puʻe ai soo o Iesu, ma toe ave i latou i Ierusalema. (Galuega 7:58; 9:1) Peitaʻi, a o iai o ia i le ala agaʻi i Tamaseko, na suluia faataaliʻoliʻo o ia i se malamalama tele ma paʻū ai i le eleele.
Na faapea mai se leo mai i le lagi: “Saulo, Saulo e, aiseā ua e faasauā mai ai iā te aʻu?” Na fesili atu Saulo: “O ai ea oe le Alii e?” Na faapea mai lenei leo: “O aʻu o Iesu o lē ua e faasauā i ai.”—Galuega 9:4, 5.
Na fetalai atu Iesu iā Saulo ina ia alu atu i Tamaseko ma faatali ai mo nisi faatonuga. Peitaʻi, sa tatau ona taʻitaʻiina atu o ia i le aai, ona ua faatauasoina o ia i le malamalama lea na faavavega ona susulu mai. I se isi faaaliga, na faaali atu ai Iesu iā Anania, o se tasi o ona soo e nofo i Tamaseko. Na taʻu patino atu e Iesu iā te ia le auala e alu i ai ina ia saʻili Saulo. Na popole Anania, ae na faamautinoa atu e Iesu iā te ia: “O lenei tagata o le ipu ia ua filifilia mo aʻu, e talaʻi atu loʻu igoa i nuu ese faapea foʻi ma tupu, ma le fanauga a Isaraelu.” Ina ua toe lelei le vaai a Saulo, “ona amata loa lea ona ia talaʻia Iesu” i Tamaseko “e faapea, o Ia lenei o le Alo o le Atua.”—Galuega 9:15, 20.
O le lagolagosua a Iesu, na faaauau ai pea ona faia e Paulo ma isi faievagelia le galuega talaʻi lea sa ia amataina. Na matuā faamanuiaina i latou e le Atua. Pe tusa ma le 25 tausaga talu ona faaali atu Iesu iā Paulo i le ala i Tamaseko, na ia tusi ai e faapea ua talaʻiina atu le tala lelei “i foafoaga uma i lalo o le lagi.”—Kolose 1:23.
I tausaga na mulimuli ane ai, na faaali atu ai e Iesu i le aposetolo ua ia alofagia o Ioane, se faasologa o vaaiga lea e maua i le tusi o Faaaliga. O nei vaaiga, ua peiseaʻī ai na soifua pea Ioane e vaai iā Iesu, a o afio mai o ia i le mana o le Malo. (Ioane 21:22) ʻOna ua faatumuina Ioane i le agaga, ua oo ai o ia i le aso o le Alii.’ (Faaaliga 1:10) O afea o le a amata ai le aso o le Alii?
O le suʻesuʻeina ma le māeʻaeʻa o valoaga o le Tusi Paia, ua faamaonia ai na amata “le aso o le Alii” i le 1914. I lenā tausaga, na amata ai le Taua Muamua a le Lalolagi. Talu mai lenā tausaga, ua matuā faateteleina ai taua, faamaʻi, oge, mafuiʻe ma isi faamaoniga o le faataunuuga sili o “le faailoga,” lea na taʻu atu e Iesu i ona aposetolo e faatatau i lona “faatasi mai” ma “le iʻuga.” (Mataio 24:3, 7, 8, 14) O loo talaʻia le tala lelei o le Malo i le lalolagi atoa, ae e lē na o vaipanoa na pulea e le emepaea o Roma.
Na faagaeeina Ioane e faamatala le uiga o na mea e faapea: “Ua iai nei le faaolataga, ma le mana, ma le malo o lo tatou Atua, ma le pule a lona Keriso.” (Faaaliga 12:10) Ioe, e moni le Malo o le Atua i le lagi lea na talaʻia e Iesu.
O se tala lelei lenā mo soo faamaoni uma o Iesu. E mautinoa le faalaeiauina o i latou i upu nei a Ioane: “O le mea lea ia olioli ai le lagi ma outou o loo nonofo ai! Oi talofa i le laueleele ma le sami, auā ua alu ifo iā te outou le Tiapolo ua lotoa tele, auā ua na iloa ua puupuu lona taimi.”—Faaaliga 12:12.
Ua manino mai e lē o toe nofo Iesu i le itu taumatau o lona Tamā ma faatalitali ai. Ua pule nei o ia o se Tupu, ma e lē o toe umi ona ia tafiesea loa lea o ona fili uma. (Eperu 10:12, 13) O ā mea mataʻina o le a tutupu e tatou te tulimataʻia?


text:
E faafiafiaina ma mitamita le tele o mātua Samoa i tulaga lelei o alo ma fanau i totonu o aoaoga. O nisi o alo Samoa o loo tulimatai nei e avea ma taitai sinia o le Aoga Maualuga a Woodridge State Hight School 2014. Pei lava ona silafia ua maoae le finafinau o alo o le atunuu i tulaga i aoaoga, e lē gata iunivesete ae faapea foi aoga maualuluga, o iina e faafailele mai ai se lumanai manuia o le solosolo lelei o le soifua a o avea ma talavou ma le agai atu ina tagata matua. O le susuga ia Johnathan Mafoe o ona mātua o Eseta ma Faga Mafoe o (Tanugamanono ma Toamua) ma le tamaitai o Tai Ioane Marzhew o lona tina o Alataua Ioane Marzhew mai Tuanai ma Nofoalii, ma o nisi o nei o fetu pupula o alo ma fanau Samoa i le tausaga 2014 i totonu o lea foi aoga.
About The Author
Related Posts
Faatāua e Molimau a Ieova le mafuta pea i le Atua
September 1, 2010
Faapaia tofi Ekalesia Katoliko Aukilani – 2011
February 7, 2011
Faaauau pea galuega e tausia le soifua maloloina lelei
August 19, 2014
O le Faiava
March 4, 2013
AUKILANI
- O lou tupuaga ma lou faasinomaga
13 Jan 2017
Ole fanua ma lona tapuafanua, ole tagata ma lona faasinomaga. A lē iloa ele tagata lona tupuaga, e faaleiloga lana folauga, ua lē ese ma le vaa e folau ile vasa e leai se tapasa. Ole toatele o aiga ua leva ona tuua Samoa ae malaga ma nonofo i atunuu i fafo, e tutupu a‘e […]
- Manuia le Kanesa ile faatuatua o aiga e lua ile Atua
13 Jan 2017
Ole mau lea oloo taualuga pea ile lagona ole faletua ia Shearer Maiava ma lona aiga, ina ua faamalolo ele Atua lona ma‘i kanesa ile susu e pei ona maua ai i Sini Ausetalia. Ma o lona talitonuga foi, a iai Iesu ise aiga ose aiga fiafia e mauaa ma mausali lona faavae, o ā […]
- Patipatia le 20 tausaga ole Prayer for Israel Ministry i Niu Sila ma Samoa
13 Jan 2017
Ole kamupani ale Yazaki Samoa ose tasi lea auaunaga e faitau fia selau tagata Samoa oloo faigaluega ai, ma ole kamupani foi lea na amata fofoa ma faavae mai ai le mafutaga lenei ole tatalo mo Isaraelu poo le Prayer for Israel Ministry. Ose mafutaga na uluai faavaeina ele susuga ia Benyamin Lui Taala ile […]
- 7 Aso o Pesepesega ole Kirisimasi EFKS Puaseisei Magele
16 Dec 2016
E eseese lava faiga ae tumau lava lona faavae, e eseese foi lona faatinoina ae tumau lava le tāua ole feau momoli oloo auina mai ai. Ile tatou iai la ile tapenaga ole Kirisimasi, ma le tausaga fou i lenei tausaga, ole tasi lea faailo i tagata kerisiano uma i totonu o Aukilani ole polokalame […]
- Malolo manumalo Rev Elder Leiite Setefano ma Lealofi mai le galuega faafaifeau
16 Dec 2016
Ole 73 tausaga ole soifua ole susuga ile faafeagaia ia Rev Elder Leiite Setefano ua malolo manumalo mai ai i lana galuega faafaifeau e pei ona ia tautua ai ile galuega ale Atua ile Ekalesia PIC i Tamaki. Ae o lana tautua faafaifeau o lea ua savali nei ile 46 tausaga talu ona avea ma […]
- Tufatufa faailoga ale Walking Samoans i Aukilani
16 Dec 2016
Ole saunoaga amata ale susuga ile faafeagaiga ia Motu Matia na ia tatalaina ai le po fiafia ale Walking Samoans e ala ile latou tufatufaga faailoga ile Maota Samoa i Magele ile po ole Aso Toonai na tea nei, na ia faapea ai, “Ole Atua ole tumutumuga lea o mea uma, o ia foi e […]
- Faamavae John Key
9 Dec 2016
Ole faamavaega faafuasei ale Palemia o Niu Sila, To‘asavili John Key mai le tofi Palemia faapea foi ma upufai o malo, na faate‘ia ai le atunuu atoa, aemaise i latou sa galulue vavalalata ma ia. “Ose aso faanoanoa mo le atunuu atoa, auā o John Key ose taitai mataalia, e tele ni mea lelei sa […]
- Faamanatu ele Sosaiete Malisi Samoa i Aukilani le 200 tausaga o Malisi
8 Dec 2016
Ole tausaga e1816 na faavae ai le Malisi ile lalolagi, ma ua oo mai i lenei tausaga ma ua atoa iai le 200 tausaga talu ona faavae. Ma ole faamanatuina o lenei aso fanau oloo tele lava ina faamanatuina e Malisi ile lalolagi atoa, ae o lea ua oo mai iinei i Niu Sila ma […]
- Liliu lona faaiu Faamausili ia Taimaimoana Lafililo
8 Dec 2016
O upu mulimuli ole molimau ale tamā ia Mataafa Lafililo ole tuaa ole alii faaipoipo ia Faapale Lafililo, ina ua mae‘a lana molimau ile latou mafutaga ma lona atalii ile taimi ole taumafataga, na ia faapea atu ai ile manamea a lona atalii, Taimaimoana ua sui nei lou faaiu ia Lafililo ae ete lē toe […]
- Posiva a Faaala Palauli
8 Dec 2016
E lei mamao atu nei ona faaulufale le maota ole fesoasoani ole Ekalesia Katoliko i Faala i Palauli, ae o lea ua toe amata le isi galuega fou ole fausiaina lea ole maota ole aulotu. O nei galuega uma e lē o tuua ai le galulue malosi o alo ma tama fanau o lea afioaga […]


text:
Fagogo: Salu Vale le Lau Ta’amu a A’opo
[Malo le faitau, malo fo’i le onosa’i, ae alo mai loa o le toe soso’oina lenei o la tatou tala fa’asolo, lea na gata mai i le vaiaso na te’a nei i le taimi lea feiloa’i atu ai le tamaitiiti o Fatu isi ona tina fai o Pauline, ma tagi ai lava i luga o lona tau’au, ma ua ‘avea lea ma itu ua fetagisi atu ai uma ma nai ona tei laiti.]
Na umi se taimi o fusi mau e le tamaitiiti o Fatu si ona tina fai o Pauline ma tagi lava, e o’o lava fo’i i nai ona tei ua fetagisi uma atu ai ma i latou i le tagi a Fatu. Ina ua tuana’i ni nai minute o le lauega lea o lo o faia, ona savali atu loa lea o le tamaitiiti ma si’i mai ato o lo o ‘aumai ai le oso o lana malaga, ma tufatufa fiafia atu i nai ona tei ma si ona tina, ao fa’asolosolo lana va’ai i suiga ua i ai totonu o le fale i le manaia o lona teuteuina, e o’o lava fo’i i le tulaga ua i ai nai ona tei laiti ma o latou lavalava, o latou foliga ma mea uma ua matua sui lava i le va’ai a le tamaitiiti o Fatu.
Ui o lea, na te le’i vave fa’ailoaina i si ona tina fai le pogai o lona toe fo’i atu i se taimi e lei mafaufauina e toe asiasi atu ai i lo latou aiga i Amouta. O le teineitiiti laitiiti lava na muamua fesili ia Fatu pe na fa’afepea ona sau, ona ata lea o le tama tali atu isi ona tei, “Na ou sau i le va’a.” “E te le’i malemo la i luga o le sami i le taimi na e sau ai i le va’a?” o le toe tulitatao atu lea a le laitiiti lea na alu ai le tali e a le aiga ona o le malie o ana fesili, ae o Fatu, na ata mo ni nai sekone ona tali mai lea isi ona tei, “E leai, sa i ai Seila o le va’a e fesoasoani i le pasese ina nei malemo se isi, ou te le’i malemo fo’i.”
Ua le ‘iloga se tala fiafia na fa’amatala e uiga i le fa’amuli, ma o ni isi o ia tala e aofia ai tulaga lelei o tamaiti i le su’ega fa’ai’u o le tausaga, atoa ai ma ripoti o le kuata muamua ma le lua lea ua maua mai, ma o se tala fiafia lea na toe lu’i ai le loto o le tamaitiiti o Fatu, e tatau ona toe vave fo’i e fa’auma lana a’oga ae maise o lea ua i ai nei i le vasega fa’ai’u. O le mae’a ai o tala e fa’atatau i le fa’amuli ma le tulaga sa i ai le aiga i Amouta, na amata tu’u fesili ai loa le fafine o Pauline ia Fatu e uiga i le la fa’amuli ma si ona tama o Pulusi i lo latou aiga i Palisi, ma e le’i i ai lava fo’i se fesili e le’i taliina e le tamaitiiti, peita’i ina ua fesili Pauline po o a mai Pulusi, na nofo ai loa i’ina Fatu ua le gagana. Na toe fesili Pauline ia Fatu po o a mai si ona tama, ae sa na o le nofo lava o le tamaitiiti e le tali, o lea na toe fesili atu ai loa ma Pauline i le tamaitiiti, “Sole Fatu, o a mai si ou tama o Pulusi ma le lua fa’amuli?”, e lei gagana Fatu i se tala sei vagana ai le maligi o ona loimata ma ua le mafai lava ona ia faia se tala i lea taimi ona o lona tagi tele. Na ona maua lava o sina to’a o le tamaitiiti mai le tulaga mafatia o lo o i ai lona mafaufau, ona ia ea atu loa lea i luga ma fa’apea atu isi ona tina fai ma lona aiga, “Ia outou loto tetele, o Pulusi ua uma lona soifua i se fa’alavelave fa’afuase’i.”


text:
Ua Molimau le Agaga i o Matou Agaga
“Ua molimau le agaga lava lea faatasi ma o tatou agaga, o i tatou o fanau a le Atua.”—ROMA 8:16.
PESE: 109, 108
1-3. O ā mea na tutupu na avea ai le aso o le Penetekoso ma aso faapitoa, ma na faapefea ona faataunuuina ai valoaga a le Tusi Paia? (Tagaʻi i le ata i luga aʻe o le matua.)
O LE taeao o le Aso Sa pe tusa o le ta o le iva. O se Aso Sa faapitoa lenei mo i latou i Ierusalema. O le aso o le tausamiga, ma o le aso sapati foʻi. Ua māeʻa ona ofoina atu taulaga o le taeao i le malumalu. Ua faatumulia tagata i le fiafia a o sauni atu le ositaulaga sili e ofo atu le taulaga lūlū o falaoa faafefeteina e lua e fai mai i uluaʻi saito o le seleselega. (Levi. 23:15-20) O lenei taulaga ua faailogaina ai le amataga o le seleselega o saito. O le aso lea o le Penetekoso i le 33 T.A.
2 A o faia nei taulaga i le lotoā o le malumalu, e iai se mea e sili atu ona tāua ua toeitiiti lava tupu i se potu pito i luga i le aai. Na faapotopoto faatasi Kerisiano e toʻa 120 ma “finafinau i le tatalo.” (Galu. 1:13-15) O le mea o le a tupu iā i latou, e iai le fesootaʻiga ma gaoioiga a le ositaulaga sili i le aso o le Penetekoso i tausaga uma. O le a faataunuuina ai foʻi le valoaga a le perofeta o Ioelu i le pe tusa ma le 800 tausaga na muamua atu. (Ioe. 2:28-32; Galu. 2:16-21) O le ā lenā mea tāua o le a tupu?
3 Faitau le Galuega 2:2-4. Na liligi ifo le agaga paia o le Atua i Kerisiano na faapotopoto faatasi i le potu pito i luga. (Galu. 1:8) Na amata ona latou molimau atu i mea matagofie na latou vāai ma faalogo i ai. Na faamatala atu e le aposetolo o Peteru i le motu o tagata na potopoto ane le tāua o le mea na tupu. Na ia faapea atu: “Inā salamō ia ma ia taʻitasi ma papatisoina outou i le suafa o Iesu Keriso mo le faamagaloina o a outou agasala, ona outou maua lea o le meaalofa foaʻifua o le agaga paia.” O lenā aso pe tusa ma le 3,000 tagata na papatiso ma latou mauaina le agaga paia.—Galu. 2:37, 38, 41.
4. (a) Aiseā e tatou te naunau ai i mea na tutupu i le aso o le Penetekoso? (e) O le ā se isi mea tāua atonu na tupu i le aso lava lenā i le tele o tausaga na muamua atu? (Tagaʻi i le faaopoopoga.)
4 Aiseā ua avea ai le aso o le Penetekoso 33 T.A. o se aso e tāua iā i tatou? E lē māfua ona o le mea sa tupu i le malumalu i Ierusalema, ae ona o le mea na faataunuuina e le Ositaulaga Sili o Iesu Keriso. [1] Na ofo atu e le ositaulaga sili iā Ieova i lenā aso falaoa e lua e iai sona faaataga. O falaoa faafefeteina ua faaata mai ai soo faauuina o ē na filifilia mai i tagata agasala ma avea ma ataliifai o le Atua. O lea, ua tatala ai le avanoa mo “uluaʻi fua” mai i tagata ina ia avea ma sui o le Malo i le lagi, lea o le a aumaia faamanuiaga i tagata usiusitaʻi. (Iako. 1:18; 1 Pete. 2:9) E tusa pe e tatou te faamoemoe e ola i le lagi faatasi ma Iesu pe e ola e faavavau i le lalolagi, ae e matuā tāua iā i tatou uma mea na tutupu i lenā aso.
LE AUALA E FAAUUINA AI SE TASI
5. E faapefea ona tatou iloa e eseese auala na faauuina ai tagata?
5 E lē mafai ona galo iā te oe lenā aso pe anafai o oe o se tasi o soo na iai le laulaufaiva e pei o se afi i luga o lou ulu. E te lē masalosalo ua faauuina oe i le agaga paia, aemaise lava pe afai na faavavega ona e maua le meaalofa o le tautala i se gagana ese. (Galu. 2:6-12) Pe na tutusa auala na faauuina ai tagata i le agaga paia ma soo e toʻa 120? E leai. O isi na iai i Ierusalema i lenā aso na faauuina ina ua papatisoina. (Galu. 2:38) E leʻi iai ni laulaufaiva e pei o ni afi i luga o o latou ulu. Ae e lē o Kerisiano uma na faauuina ina ua papatisoina. Na faauuina tagata Samaria i le agaga paia ina ua mavae lo latou papatisoga. (Galu. 8:14-17) I se tulaga e lē masani ai, na faauuina Konelio ma lona aiga i le agaga paia a o leʻi papatisoina i latou.—Galu. 10:44-48.
6. O le ā e maua e i latou uma e faauuina, ma e faapefea ona aafia ai i latou?
6 E lē tutusa auala e faauuina ai tagata. O nisi e vave ona iloa ua faauuina i latou, a o isi e faasolosolo ona latou iloa. Po o le ā lava le auala e faauuina ai, ae ua faamatala mai e Paulo le mea o le a tupu iā i latou: “Ina ua outou talitonu, ona faamaufaailogaina ai lea o outou e ala iā te ia i le agaga paia lea na folafolaina mai, o le faamaoniga lea na tuuina mai muamua o lo tatou tofi.” (Efe. 1:13, 14) O lenei auala faapitoa e gaoioi ai le agaga paia, ua avea o se faamautinoaga o le soifuaga o le a latou maua i le lumanaʻi. Ua mautinoa atoatoa ai e se Kerisiano faauuina lona tofi faalelagi ona o lona mauaina o lenā faamaoniga.—Faitau le 2 Korinito 1:21, 22; 5:5.
7. O le ā e tatau ona faia e se Kerisiano faauuina ina ia maua ai lona tofi i le lagi?
7 Pe a faauuina se Kerisiano, po o lona uiga ua mautinoa ai le mauaina o lona tofi i le lagi? E leai. Ua mautinoa e lenā tagata ua valaaulia o ia, ae o le mauaina o lona tofi faalelagi e faalagolago i lona tumau faamaoni. Na faamatala mai e Peteru: “O le mea lea le ʻauuso e, ia outou saga finafinau ai ina ia faamautinoa le valaauina ma le filifilia o outou; auā a faaauau ona outou faia o nei mea, e tou te lē paʻuʻū lava. O le mea moni, o le a faataga outou e ulufale atu ma le mamalu i le malo e faavavau o lo tatou Alii ma le Faaola o Iesu Keriso.” (2 Pete. 1:10, 11) E tatau i Kerisiano faauuina ona tauivi e tumau ma le faamaoni, neʻi faalēaogāina lona tofi po o lona valaauliaina.—Epe. 3:1; Faaa. 2:10.
E FAAPEFEA ONA ILOA E SE TASI?
8, 9. (a) Aiseā e faigatā ai ona malamalama le toʻatele i le mea e tupu pe a faauuina se tasi? (e) E faapefea ona iloa e se tasi ua ia maua le valaaulia i le lagi?
8 O le toʻatele o auauna a le Atua i aso nei atonu e faigatā ona latou malamalama i le auala e faauuina ai se tasi. Aiseā? Talu ai e lē o se mea na tupu iā i latou. O le uluaʻi fuafuaga a le Atua mo tagata ia ola e faavavau i le lalolagi. (Kene. 1:28; Sala. 37:29) O le filifilia la o nisi e ō i le lagi e pule o ni tupu ma ositaulaga e lē o se mea e masani ai. O lenei valaauina faalelagi e matuā suia ai le mafaufau, vaaiga ma le faamoemoe o se tasi pe a faauuina.—Faitau le Efeso 1:18.
9 E faapefea ona iloaina e se tasi ua valaaulia o ia e ola i le lagi? E manino le tali i upu a Paulo i uso faauuina i Roma “o ē ua valaauina e avea ma le ʻaupaia.” Na ia faapea atu iā i latou: “Tou te leʻi maua le agaga o pologa e toe fefefe ai, ae ua outou maua le agaga o ataliifai, o le agaga foʻi lea ua tatou alalaga atu ai: ʻAva, le Tamā e!’ Ua molimau le agaga lava lea faatasi ma o tatou agaga, o i tatou o fanau a le Atua.” (Roma 1:7; 8:15, 16) E ala i lona agaga paia ua faamautinoa atu ai e le Atua i lenā tagata, ua valaaulia o ia e avea ma suli o le Malo i le lumanaʻi.—1 Tesa. 2:12.
10. O le ā le uiga o le manatu i le 1 Ioane 2:27 e lē manaʻomia e se Kerisiano faauuina se tasi e aʻoaʻoina o ia?
10 O i latou ua mauaina lenei valaaulia faapitoa mai i le Atua, e latou te lē manaʻomia se isi molimau. E latou te lē manaʻomia foʻi se isi e faamautinoa mai le mea ua tupu iā i latou. E faamautinoa atu e Ieova i o latou loto ma mafaufau. Na faapea atu le aposetolo o Ioane i Kerisiano faauuina: “Ua faauuina foʻi outou e lē e paia; ma ua iloa e outou uma.” Na ia toe faapea atu: “A o outou, ua faauuina outou e le Atua i lona agaga ma ua tumau ia te outou lenā agaga, e tou te lē o toe manaʻomia ai se tasi e aʻoaʻo atu iā te outou; a o le faauuina o outou e ia o loo aʻoaʻoina outou i mea uma, e moni e lē pepelo lava, ma e pei ona aʻoaʻoina outou, ia tumau ai ona outou autasi ma ia.” (1 Ioa. 2:20, 27) E manaʻomia e i latou nei faatonuga faaleagaga e pei foʻi o isi. Peitaʻi e latou te lē manaʻomia se tasi e faamautinoa mai lo latou faauuina, auā ua uma ona faamautinoa mai e le mana e silisili ona malosi, o le agaga paia lea.
UA “FANAUFOUINA”
11, 12. O le ā e ono taumānatu i ai se Kerisiano faauuina, ae o le ā le mea e na te lē fesiligia?
11 Pe a faauuina se tasi i le agaga paia, e matuā telē le suiga e oo iā te ia. Na faasino atu e Iesu lenei tulaga i le “toe fanau mai,” o le fanaufouina po o le fanau mai lugā. [2] (Ioa. 3:3, 5) Na ia faamatala atili mai: “Aua e te ofo i loʻu fai atu, E tatau ona toe fanau mai outou. E agi le matagi i le itulagi e manaʻo i ai, e te faalogo o agi, ae e te lē iloa le itulagi e sau ai ma agaʻi atu i ai. E faapena foʻi i latou uma o ē e fananau i le agaga.” (Ioa. 3:7, 8) Ua manino mai la e lē mafai ona faamatalaina atoatoa atu le valaaulia faalelagi i se tasi e leʻi faauuina.
12 Atonu e taumānatu le ʻaufaauuina: ʻAiseā ua filifilia ai aʻu? Aiseā ua lē filifilia ai se isi tagata?’ Atonu e latou te taumānatu po ua latou agavaa moni mo lenā faaeaga. Peitaʻi e latou te lē fesiligia le mea moni ua valaauliaina i latou. Ua tumu o latou loto i le olioli ma le talisapaia. E latou te manatu e pei o Peteru lea na faapea mai: “Ia viia le Atua le Tamā o lo tatou Alii o Iesu Keriso, auā e tusa ma lona alofa mutimutivale tele, ua ia fanaufouina ai i tatou i se faamoemoe ola e ala i le toe faatūina o Iesu Keriso mai i le oti, i se tofi e lē pala, e lē faaleagaina, ma e lē mavae. Ua taofia mo outou i le lagi.” (1 Pete. 1:3, 4) Pe a faitau le ʻaufaauuina i nei upu, e latou te mautinoa atoatoa o loo fetalai mai lo latou Tamā o i le lagi iā i latou.
13. O ā mea na tulimataʻia e se tagata a o leʻi faauuina, ma aiseā ua suia ai ona mafaufauga?
13 A o leʻi mauaina lenei molimau mai i le agaga o le Atua, na fiafia nei Kerisiano i le faamoemoe faalelalolagi. Na latou moomoo i le taimi e faamamā ai e Ieova lenei lalolagi, ma mananaʻo e maua faamanuiaga i le lumanaʻi. Atonu na faaata i o latou mafaufau le toe faafeiloaʻia o ē e pele iā i latou pe a toetutū mai. Na latou tulimataʻia le nonofo i fale e latou te fausia ma aai i fua o a latou faatoʻaga. (Isa. 65:21-23) Aiseā na suia ai o latou mafaufau? E leʻi suia o latou mafaufau ona o faalogona mafatia po ua lē fiafia foʻi i lenā faamoemoe. E leʻi fiu i latou i lenei lalolagi, ma latou manatu ai o le ola e faavavau i le lalolagi o se mea e lē fiafia ai, po ua latou fia iloa foʻi pe faapeʻī le olaga i le lagi. Na māfua ona suia o latou mafaufau ona o le agaga paia o le Atua lea na valaauliaina i latou, ma suia ai lo latou faamoemoe ma manatu.
14. O le ā le vaaiga a ē faauuina i o latou olaga i le taimi lenei i le lalolagi?
14 Po o lona uiga la ua fia feoti ē ua faauuina? Na tali mai Paulo: “O i tatou o loo i lenei faleʻie, ua feoi ma mafatia; auā tatou te lē fia toesea lenei ofu ae oofu i le isi, ina ia suia ai le tino e mafai ona oti i le ola.” (2 Kori. 5:4) E leʻi mou atu lo latou fiafia i lenei olaga ma mananaʻo ai e vave ona maliliu. Ae o loo naunau i latou e faaaogā aso uma i le auaunaga iā Ieova faatasi ma uō ma aiga. E tusa lava po o ā mea o loo latou faia, ae latou te manatua pea le faamoemoe ofoofogia i le lumanaʻi.—1 Kori. 15:53; 2 Pete. 1:4; 1 Ioa. 3:2, 3; Faaa. 20:6.
PO UA VALAAULIA OE?
15. O ā vala e lē faamaonia ai ua faauuina se tasi i le agaga paia?
15 Atonu e te taumānatu po ua e mauaina lenei valaaulia matagofie. Pe afai o lea, ia manatunatu i nisi o fesili tāua nei. Po ua sili atu loʻu maelega i le galuega talaʻi? Po o aʻu o se tagata aʻoga o le Afioga a le Atua e naunau e matuā saʻiliʻili i “mea loloto a le Atua”? (1 Kori. 2:10) Po ua ou vaaia faamanuiaga faapitoa a Ieova i laʻu faiva? Po o oʻu matuā naunau e faia le finagalo o Ieova? Po o oʻu manatu o laʻu tiute tauave le fesoasoani faaleagaga i isi? Po ua iai ni faamaoniga o le fesoasoani a Ieova i loʻu olaga? Pe afai o lau tali i nei fesili o le ioe, po o lona uiga la ua e mauaina le valaau faalelagi? E leai. Aiseā? Talu ai e lē na o i latou e mauaina le valaau faalelagi e oo iai na faalogona. E faapena foʻi ona galue le agaga o Ieova iā i latou e iai le faamoemoe e ola e faavavau i le lalolagi. O lea, pe afai o e taumānatu po ua e mauaina le valaau faalelagi, o lona uiga la e leʻi valaauliaina oe. O i latou ua valaauina e Ieova e lē taumānatu po ua valaauliaina i latou pe leai. E latou te iloa ma le mautinoa.
16. E faapefea ona tatou iloa e lē o i latou uma na mauaina le agaga paia e valaaulia e ō i le lagi?
16 Ua tatou vāai i le Tusi Paia i le tele o faaaʻoaʻoga o tane faamaoni o ē na mauaina le agaga paia, ae latou te leʻi faamoemoe e ola i le lagi. O se tasi o i latou o Ioane le Papatiso. Na matuā viiviia o ia e Iesu, ae leʻi aofia ai Ioane i le Malo i le lagi. (Mata. 11:10, 11) Na taʻitaʻia foʻi Tavita e le agaga paia. (1 Samu. 16:13) Sa loloto lona malamalamaga faaleagaga ma sa faagaeeina o ia e tusia ni vaega o le Tusi Paia. (Mare. 12:36) Peitaʻi i le aso o le Penetekoso, na faapea mai Peteru e faatatau iā Tavita ʻe leʻi alu aʻe o ia i le lagi.’ (Galu. 2:34) Na avatu e Ieova lona agaga paia iā i latou ina ia faia ai mea ofoofogia, ae e leʻi filifilia i latou e ola i le lagi. E lē faapea ai ua latou lē faamaoni po ua lē agavaa. Peitaʻi, o le a toe faatutūina i latou e Ieova i le lalolagi parataiso.—Ioa. 5:28, 29; Galu. 24:15.
17, 18. (a) O le ā le faamoemoe o loo tulimataʻia e le toʻatele o auauna a le Atua i aso nei? (e) O ā fesili o le a taliina i le mataupu o loo sosoo mai?
17 O le toʻatele o auauna a le Atua i aso nei e lē mauaina lenei valaau faalelagi. E tutusa o latou faamoemoe ma Tavita, Ioane le Papatiso, ma tane ma fafine faamaoni anamua. E pei o Aperaamo, ua latou tepa taulaʻi e ola o ni tagatānuu i lalo o le pulega o le Malo. (Epe. 11:10) E na o se vaega toʻaitiiti o i latou ua filifilia e ola i le lagi, o loo totoe i le lalolagi i lenei taimi o le iʻuga. (Faaa. 12:17) O lona uiga o le toʻatele o le 144,000 ua maliliu ma le faamaoni.
18 O le ā le vaaiga a i latou e faamoemoe e ola i le lalolagi i se tasi e faapea mai e iai lona faamoemoe faalelagi? Pe afai e amata ona tagofia e se tasi i la outou faapotopotoga le areto ma le uaina i le Talisuaga Afiafi a le Alii, o le ā lau vaai i lenā tagata? Po o le a e popole ea i le faateleina o le aofaʻi o i latou e faapea mai ua latou maua le valaau faalelagi? O le a taliina nei fesili i le mataupu o loo sosoo mai.
^ [1] (palakalafa e 4) E foliga mai e tutusa le taimi o le tausaga e faamanatu ai le Penetekoso ma le taimi na tuuina mai ai le Tulafono i Sinai. (Eso. 19:1) O lea, e pei ona aumaia e Mose le nuu o Isaraelu i totonu o le feagaiga o le Tulafono i lenā aso, na faapena foʻi ona aumaia e Iesu Keriso i lenā lava aso se nuu fou, po o le Isaraelu faaleagaga i totonu o le feagaiga fou.
^ [2] (palakalafa e 11) Mo nisi faamatalaga atili o le uiga o le fanaufouina, tagaʻi i Le Olomatamata o Aperila 1, 2009, itu. 3-11.